text:
Kasano nga Ipakpakita ni Jehova ti Ayatna Kadatayo?
“Kitaenyo no ania a kita ti ayat ti inted kadatayo ti Ama!”—1 JUAN 3:1.
KANTA: 91, 13
1. Ania ti imparegta ni apostol Juan a panunoten dagiti Kristiano, ken apay?
RUMBENG laeng nga apresiaren ken ipategtayo dagiti sasao ni apostol Juan a masarakan iti 1 Juan 3:1. Idi dinakamatna dagiti sasao a “kitaenyo no ania a kita ti ayat ti inted kadatayo ti Ama,” parparegtaen ni Juan dagiti Kristiano a panunotenda no kasano kauneg ti panagayat ti Dios kadakuada ken no kasano nga ipakpakitana dayta. No naan-anay a matarusantayo dayta, sigurado nga umuneg ti panagayattayo ken Apo Jehova ken tumibker ti relasiontayo kenkuana.
2. Apay a marigatan ti dadduma a mangtarus nga ay-ayaten ida ti Dios?
2 Nupay kasta, saan a matarusan ti dadduma no kasano nga ay-ayaten ti Dios dagiti tattao. Para kadakuada, masapul a pagbutngan ken pagtulnogan ti Dios. Mabalin met a gapu kadagiti ulbod a sursuro a nakairuamanda, ipagarupda a saan a naayat ti Dios, ken saan pay ketdi a mabalin nga ayaten. Adda met dagiti mamati nga ayaten latta ti Dios ida aniaman ti aramidenda. Idi nagadalka iti Biblia, naammuam nga ayat ti kangrunaan a galad ni Jehova ken ayat ti nangtignay kenkuana a mangipaay iti Anakna kas subbot para kadatayo. (Juan 3:16; 1 Juan 4:8) Ngem mabalin a gapu iti pannakapadakkel wenno kapadasam iti biag, marigatanka a mangtarus no kasano nga ay-ayatennaka ti Dios.
3. Ania a kinapudno ti makatulong kadatayo a mangtarus iti panagayat ti Dios kadatayo?
3 Kasano nga ipakpakita ni Jehova ti panagayatna kadatayo? Tapno masungbatan dayta a saludsod, masapul a maawatantayo ti relasiontayo iti Dios. Ni Jehova ti Namarsua iti amin a tao. (Basaen ti Salmo 100:3-5.) Dayta ti gapuna nga inawagan ti Biblia ni Adan kas “anak ti Dios,” ken insuro ni Jesus kadagiti pasurotna nga awaganda ti Dios kas “Amami nga adda iti langlangit.” (Luc. 3:38; Mat. 6:9) Kas Manangted-Biag kadatayo, ni Jehova ti Amatayo. Maikunatayo a ti relasiontayo kenkuana ket kas iti relasion ti ama kadagiti annakna. Kayatna a sawen, ay-ayatennatayo ni Jehova a kas iti panagayat ti maysa a nadungngo nga ama kadagiti annakna.
4. (a) Kasano a naiduma ni Jehova kadagiti imperpekto nga amma? (b) Ania ti usigentayo iti daytoy nga artikulo ken iti sumaruno?
4 Siempre, imperpekto ti amin nga amma. Nupay ikagkagumaanda, saanda a naan-anay a matulad ti panagayat ni Jehova kas maysa nga ama. Kinapudnona, dadduma ti saan a nasayaat ti pannakapadakkelda a nangibati iti nasaem a pakalaglagipan kadakuada. Nasakit, nakalkaldaang, ken nakas-ang pay ketdi dayta. Ngem saan a kasta nga ama ni Jehova. (Sal. 27:10) No maammuantayo no kasano nga ay-ayaten ken ay-aywanannatayo ni Jehova, sigurado a sumingedtayo kenkuana. (Sant. 4:8) Iti daytoy nga artikulo, usigentayo ti uppat a pamay-an nga ipakpakita ni Jehova nga ay-ayatennatayo. Iti sumaganad nga artikulo, usigentayo met ti uppat a pamay-an a maipakitatayo ti panagayattayo kenkuana.
NI JEHOVA—NAAYAT A MANANGIPAAY
5. Ania ti imbaga ni apostol Pablo kadagiti taga-Atenas maipapan iti Dios?
5 Idi adda ni apostol Pablo idiay Atenas, nakitana nga adu dagiti idolo ken didiosen iti siudad a patien dagiti tattao a nangted iti biag ken kasapulanda. Gapuna, kinuna ni Pablo: “Ti Dios a nangaramid iti lubong ken amin a bambanag nga adda iti dayta . . . mangted iti biag ken anges ken amin a bambanag. . . . Babaen kenkuana addaantayo ti biag ken aggunaytayo ken addatayo.” (Ara. 17:24, 25, 28) Wen, gapu iti ayat, ipapaay ni Jehova ti “amin a bambanag” a kasapulantayo tapno agbiagtayo. Panunotem ti nairaman iti dayta.
6. Kasano a ti daga ipakitana ti napalalo a panagayat ti Dios kadatayo? (Kitaen ti ladawan iti rugi ti artikulo.)
6 Alaentayo a pagarigan ti daga. Ni Jehova ti Nangaramid iti dayta, ket “intedna iti annak ti tattao.” (Sal. 115:15, 16) Binilbilionen ti ginastos dagiti sientista iti panagsirarakda iti law-ang tapno agbirok iti planeta a kaasping ti daga. Nupay ginasuten a planeta ti natakuatanda, naupay dagiti sientista ta awan kadagidiay a planeta ti addaan iti balanse a kasasaad ti aglawlaw a kas iti daga, a posible a pagbiagan ti tao. Talaga a naidumduma ti daga kadagiti amin a pinarsua ti Dios. Panunotem laengen, iti di mabilang a planeta iti galaksi a Milky Way, pinarsua ni Jehova ti daga a saan laeng a basta pagtaengan no di ket napintas, komportable, ken natalged a pagnaedan dagiti tattao! (Isa. 45:18) Ipakita dayta ti napalalo a panagayat ni Jehova kadatayo.—Basaen ti Job 38:4, 7; Salmo 8:3-5.
7. Kasano nga ipakita ti panangparsua ti Dios kadatayo a talaga nga ay-ayatennatayo?
7 Nupay inikkannatayo ni Jehova iti nagsayaat a pagnaedan, ammona a saan laeng a dagiti material a bambanag ti kasapulantayo tapno naragsak ken mapnektayo. Natalged ti rikna ti ubing no mariknana ti ayat ken panangipateg dagiti nagannakna. Pinarsua ni Jehova ti tao iti ladawanna. Gapuna, addaan ti tao iti abilidad a makarikna ken mangiparikna iti ayat ken pammateg ken Jehova. (Gen. 1:27) Kinuna pay ni Jesus: “Naragsak dagidiay sipapanunot iti naespirituan a kasapulanda.” (Mat. 5:3) Kas naayat nga Ama, ni Jehova “sibabaknang a mangipaay kadatayo iti amin a bambanag a pagragsakantayo,” iti material ken iti naespirituan.—1 Tim. 6:17; Sal. 145:16.
SIAAYAT NGA ISURSURO NI JEHOVA TI KINAPUDNO KADATAYO
8. Apay a manamnamatayo nga ay-ayatennatayo ti “Dios ti kinapudno”?
8 Ay-ayaten dagiti amma ti annakda ken salaknibanna ida tapno saanda a mayaw-awan wenno maallilaw. Nupay kasta, adu a nagannak ti saan a makaipaay iti umiso a panangiwanwan kadagiti annakda gapu ta inwaksida a mismo dagiti pagalagadan ti Biblia. Masansan nga agbanag dayta iti pannakariribuk ken pannakaupay. (Prov. 14:12) Iti sabali a bangir, ni Jehova ket “Dios ti kinapudno.” (Sal. 31:5) Ay-ayatenna dagiti annakna ken maragsakan a mangisilnag iti lawag ti kinapudno a mangiwanwan kadakuada iti panagbiagda, nangruna iti panagdayaw. (Basaen ti Salmo 43:3.) Ania a kinapudno ti impakaammo ni Jehova, ket kasano nga ipakita dayta nga ay-ayatennatayo?
9, 10. Kasano nga ipakpakita ni Jehova nga ay-ayatennatayo babaen ti panangipakaammona iti kinapudno (a) maipapan kenkuana? (b) maipapan kadatayo?
9 Umuna iti amin, ipakpakaammo ni Jehova ti kinapudno maipapan kenkuana. Inyam-ammona ti naganna nga agparang iti Biblia iti ad-adu nga amang ngem iti aniaman a nagan. Iti kastoy a pamay-an, umad-adani ni Jehova kadatayo tapno maam-ammotayo. (Sant. 4:8) Ipakpakaammo met ni Jehova dagiti galadna ken ti kinasiasinona. No kasano nga ipakita ti uniberso ti pannakabalin ken siribna, impalgak met ni Jehova iti Biblia ti kinahustisiana ken nangnangruna ti di aggibus nga ayatna. (Roma 1:20) Isu ket kas iti maysa nga ama a saan laeng a nabileg ken masirib, no di ket saan pay a mangidumduma ken naayat. Gapuna, nalaka para kadagiti annakna ti agbalin a nasinged kenkuana.
10 Tapno magunggonaantayo, ipakpakaammo met ni Jehova ti kinapudno maipapan kadatayo—ti lugartayo iti pamiliana. Makatulong dayta tapno natalna ken naurnos ti pamiliana iti intero nga uniberso. Naadaltayo iti Biblia a saan a naparsua ti tao tapno isu ti mangikeddeng no ania ti umiso ken di umiso, agbiag a naisina iti Dios, ken saan a nasayaat ti pagbanagan ti tao no sukirenna dayta. (Jer. 10:23) Nakapatpateg dayta para iti pagimbagantayo. Masagraptayo laeng ti talna ken panagkaykaysa no agpaituraytayo iti Dios. Talaga nga ay-ayatennatayo ni Jehova ta impakaammona daytoy a nagpateg a kinapudno!
11. Ania a kari ni Jehova ti mangipakita a maseknan kadatayo ken ay-ayatennatayo?
11 Maseknan unay ti naayat nga ama iti masakbayan dagiti annakna. Kayatna a maaddaanda iti pudpudno ken makapnek a biag. Nakalkaldaang ta adu a tattao ti madanagan iti masanguananda, wenno us-usarenda ti biagda kadagiti bambanag a saan a makaited iti manayon a pagimbagan. (Sal. 90:10) Kas annak ti Dios, mariknatayo a talaga nga ay-ayatennatayo ni Jehova ta inkarina kadatayo ti nakasaysayaat a masakbayan. Dayta ti mangted iti pudpudno a kaipapanan ken panggep ti biagtayo.
BALAKADAN KEN DISIPLINAEN NI JEHOVA DAGITI ANNAKNA
12. Kasano nga impakita ni Jehova ti ayat ken pannakaseknanna kada Cain ken ni Baruc idi binalakadanna ida?
12 ‘Apay nga agpupudotka ken apay a nagliday ti rupam? No agaramidka iti naimbag, awanto aya ti pannakaitan-ok? Maparukmamto kadi [ti basol]?’ (Gen. 4:6, 7) Naintiempuan dayta a balakad a napakuyogan iti makatulong nga instruksion. Pinakdaaran ngarud ni Jehova ni Cain idi makitana a napeggaden ti pagturonganna. Nakalkaldaang ta saan nga impangag ni Cain dayta a pakdaar isu a nadusa. (Gen. 4:11-13) Idi nabannog ken maup-upay ni Baruc a sekretario ni Jeremias, binalakadan ni Jehova tapno makitana no ania a talaga ti makagapu iti problemana. Saan a kas ken Cain, impangag ni Baruc ti balakad ni Jehova isu a naispal.—Jer. 45:2-5.
13. Apay nga ipalpalubos ni Jehova nga agpasar iti pannubok dagiti matalek nga adipenna?
13 Insurat ni Pablo: “Ti ayaten ni Jehova disiplinaenna; iti kinapudnona, saplitenna ti tunggal maysa nga awatenna kas anak.” (Heb. 12:6) Ngem saan laeng a dusa ti kaipapanan ti disiplina. Nagduduma dayta. Iti Biblia, adu dagiti matalek nga adipen ti Dios a nakapasar iti nakaro a pannubok a nagserbi kas disiplina wenno pannakasanayda. Alaentayo a pagarigan da Jose, Moises, ken David. Iti amin a nadakamat a karakter iti Biblia, detalyado a naisalaysay ti pakasaritaan ti biagda. No adalentayo no kasano a tinulongan ida ni Jehova idi napasaranda ti rigat ken no kasano nga inusar ida ni Jehova iti naidumduma a pamay-an, ad-adda a mariknatayo ti pannakaseknan ken panagayat ni Jehova kadagiti adipenna.—Basaen ti Proverbio 3:11, 12.
14. Kasanotayo a marikna nga ay-ayatennatayo ni Jehova uray no disiplinaennatayo?
14 Makitatayo ti sabali pay nga aspeto ti ayat ni Jehova iti panangdisiplinana. No agbabawi ken ipangag dagiti nakabasol ti disiplina ni Jehova, sibubulos a pakawanenna ida. (Isa. 55:7) Ania ti kaipapanan dayta? Inladawan ni David ti makatukay iti rikna a pammakawan ni Jehova: “Isuna a mangpakpakawan iti isuamin a biddutmo, a mangpapaimbag kadagiti amin a sakitmo, a mangbawbawi iti biagmo manipud iti mismo nga abut, a mangkorkorona kenka iti naayat a kinamanangngaasi. Kas iti kaadayo ti leleggakan ti init manipud iti lelennekan ti init, kasta ti kaadayona manipud kadatayo ti nangikabilanna kadagiti salungasingtayo.” (Sal. 103:3, 4, 12) Kanayon koma a denggentayo dagiti balakad ni Jehova, uray ti disiplinana, ken dagus nga ipangagtayo, a bigbigentayo nga ebkas dayta ti napalalo nga ayatna kadatayo.—Sal. 30:5.
SALAKNIBAN KEN SALUADANNATAYO NI JEHOVA
15. Ania ti mangipakita a nakapatpateg ken Jehova dagiti adipenna?
15 Sigurado a ti maysa kadagiti ipangpangruna ti naayat nga ama ket ti panangsalaknib ken panangsaluadna iti pamiliana manipud iti peggad. Nangnangruna a kasta ni Jehova, ti nailangitan nga Amatayo. Kinuna ti salmista maipapan ken Jehova: “Saluadanna dagiti kararua dagidiay nasungdona [wenno, matalek]; iti ima dagidiay nadangkes ispalenna ida.” (Sal. 97:10) Kas pagarigan, ti matam ket nakapatpateg kenka! Kasta met ti panagrikna ni Jehova iti ilina. (Basaen ti Zacarias 2:8.) Talaga nga ipatpateg ti Dios dagiti adipenna!
16, 17. Kasano a salsalakniban ken salsaluadan ni Jehova ti ilina, uray ita?
16 Ti maysa a pamay-an a salsalakniban ni Jehova ti ilina ket babaen kadagiti anghelna. (Sal. 91:11) Insalakan ti maysa nga anghel ti Jerusalem manipud iti panangraut dagiti Asirio. Pinapatayna dagiti 185,000 a soldado iti maysa laeng a rabii. (2 Ar. 19:35) Inruar met ti anghel manipud iti pagbaludan da apostol Pedro, Pablo, ken ti dadduma pay. (Ara. 5:18-20; 12:6-11) Iti kaaldawantayo, saan met nga ababa ti ima ni Jehova. Maysa a pannakabagi ti hedkuarter a bimmisita iti maysa a sanga nga opisina idiay Africa ti nangibaga a gapu iti riribuk iti politika ken iti relihion, nadadael dayta a pagilian. Nagresulta iti nakaro a riribuk ti panaglalaban, panagtakaw, panangrames, ken panagpipinnatay. Ngem awan ti natay kadagiti kakabsattayo nupay adu kadakuada ti napukawan iti amin a sanikua ken pagsapulanda. Idi napagsaludsodanda no komustadan, nakaisemda amin a nangibaga: “Napiakami amin gapu iti tulong ni Jehova.” Nariknada ti ayat ti Dios kadakuada.
17 Adda dagiti gundaway nga ipalubos ni Jehova a mapapatay ti maysa a matalek nga adipenna, a kas iti napasamak ken Esteban. Ngem salsalakniban ti Dios ti intero nga ilina babaen ti panangipaayna kadagiti pakdaar iti umiso a tiempo tapno maliklikanda dagiti pangallilaw ni Satanas. (Efe. 6:10-12) Babaen iti Saona ken kadagiti naibatay iti Biblia a publikasion manipud iti organisasionna, matultulongantayo a mangammo iti kinapudno maipapan iti makaallilaw a kinabaknang, immoral ken naranggas a paglinglingayan, di umiso a panagusar iti Internet, ken dadduma pay. Nalawag, kas naayat nga Ama, salsalakniban ken ay-aywanan ni Jehova dagiti adipenna.
NAGSAYAAT A PRIBILEHIO
18. Ania ti maikunam iti panagayat ni Jehova kenka?
18 Naadaltayo ti dadduma a pamay-an nga ipakpakita ni Jehova ti ayatna kadatayo. Gapuna, mariknatayo ti kas iti narikna ni Moises. Bayat nga ut-utobenna dagiti tawen a panagserbina ken Jehova, kinunana: “Iti bigat pennekennakami iti naayat a kinamanangngaasim, tapno makapagdir-ikami a siraragsak ken makapagrag-okami bayat dagiti amin nga aldawmi.” (Sal. 90:14) Ti maysa kadagiti kasayaatan a pribilehio ken bendision a magun-odtayo ita ket ti pannakatarus ken pannakariknatayo iti ayat ni Jehova. Gapuna, maibagatayo met ti kinuna ni apostol Juan: “Kitaenyo no ania a kita ti ayat ti inted kadatayo ti Ama!”—1 Juan 3:1.


c: text/html

text:
Anya ti pudno a relihiyon ti para kaniak?
Saludsod: Anya ti pudno a relihiyon ti para kaniak?
Sungbat: Iti panawen ita, adun ti pagpilyantayo-nadumaduma a klase ti makan, inumen, kawes, balay, kotse ken nadumdumapay. No dadduma, marigatantayo a pilien no anya ti umisu gapu iti adu unay a pagpilian.
Baka kastoy met ti mapadpadasam iti relihiyon. Iti kinaadu dagiti relihiyon iti panawen ita, narigat ti mangikeddeng no anya ti piliem. Adda ngata ti relihiyon nga saanka nga makonsensiya, awan ti nainget a bilin, awan aniaman a maiparit? Mabalin nga adda relihiyon a kapada daytoy. Nawaya ka a pumili ti kayat mo. Ngem ti relihiyon kadi ket maysa a banag nga mabalinmo a pilien kasla ti panangpili ti makan?
Adu a relihiyon ti makaayab iti pansintayo ita, naikaddua kadagitoy dagiti relihiyon da Mohammad, Confucius, Buddha, Joseph Smith, Felix Manalo, kenni Quiboloy. Apay a pilientayo ni Jesus? Saan kadi a kuna dagiti dadduma, amin met a relihiyon ket mapan iti Dios? Saan kadi nga agpapada met laeng amin a relihiyon? Adda pagsasao nga, “Adu a dalan ngem maymaysa ti papananna.” Ngem ti kinapudno. Saan a mapan idiay langit amin a relihiyon, kasla met kadagiti dalan, nga saan amin ket mapan idiay Manila.
Ni Jesus laeng ti nangisuro nga adda pannakabalinna a naggapu iti Dios agsipud ta Isu laeng ti nagungar manipud iti ipapatay. Ti bangkay da Mohammad, Confucius ken daddumapay ket adda pay laeng kadgiti tanemda agingga ita. Ngem ni Jesus, babaen iti pannakabalinna, ket bimmangon manipud iti tanemna tallo nga aldaw kalpasan iti ipapatayna idiay krus. Ad-adda a denggentayo ti siasinoman nga adda pannakabalinna a maibusor iti ipapatay.
Nagadu a paneknek nga pudno a nagungar ni Jesus. Umuna, adda 500 katao ti nakaimatang kenni Cristo kalpasan ti panagungarna. Saan nga mabalin a saan nga ikaskaso ti pammaneknek ti 500 katao a nakaimatang iti nagungar a bagina. Adda met sadiay ti tanemna nga awan nagianna. Nalappedan kuma dagiti kabusor ni Jesus ti pagsasaritaan a nagungar ni Jesus no naipakitada ti nalungsot a bangkayna, ngem awan ti naipakitada agsipud ta awan naggianna ti tanemna. Tinakaw kadi dagiti adalan ni Jesus ti bangkayna? Saan a nakapapati gapu ta adda dagiti suldado a Romano nga agbanbantay iti tanem ken adda pay tatak ti pangulo ti kalobna tapno saan a laklakaen a luktan iti siasinoman. Maysa pay, Kasta unay iti panagbuteng dagiti adalan idi tiniliw ken nailansa ni Jesus, isunga saan a makapan dagiti adalan idiay tanem gapu kadagiti suldado a Romano nga agbanbantay idiay. Isunga saan a mabalin nga ibaga a saan a pudno a nagungar ni Jesus.
Gapu ta Isu ket nagungar, pammaneknek daytoy nga inabakna ti ipapatay. Isutgapuna nga rumbeng laeng a pansinentayo dagit ibagbagana. Kinuna Na, Isu laeng ti dalan tapno maisalakan ti tao (Juan 14:6).
Ipakpakaammona kadagiti tao ket kinunana “Umaykayo kaniak, dakayo amin a nabannog ken madagdagsenan, ket paginanaenkayo” (Mateo 11:28). Agbibiagtayo ita ditoy lubong a napnuan ti rigat ken parikut. Adu kadatayo ti nakapadasen ken agtultuloy pay nga agsagsagaba kadagitoy. Anya ita ti piliem? Ti inana nga ited ni Jesus wenno relihiyon? Ni Jesus nga sibibbiag a mangisalakan wenno dagiti “propeta” wenno dagiti nangipatakder iti relihiyon nga natayen ngem saan a nagungar? Ti biag nga adda relasyon iti Dios wenno awan kapaypay-anna nga ritwal iti relihiyon? Pilientayo ni Jesus. Isu laeng ti maikari.
Ni Jesus ti umisu a “relihiyon” No agbirbirukka ti pammakawan (Dagiti Aramid 10:43). Isu pay ti sungbat no agbirbirukka ti adda kapaypay-anna a relasyon iti Dios (Juan 10:10). No ti birbirukem ket agnanayon a pagtaengan idiay langit, mamatika kenni Jesus ken ikabilmo kenkuana ti pammatim (Juan 3:16). No inaramid mo daytoy, saan ka a mapaay ken agbabawi uray katno.
Gapuna no kayat mo nga ikabil kenni Jesu-Cristo ti panagtalekmo a kas mangisalakanmo tapno magun-ud ti pammakawan iti Dios, adtoy ti maysa a pagwadan a kararag nga mabalinmo nga ibaga iti Dios nga agtaud dita pusom. Lagipem laeng nga daytoy a kararag ket saan a mangisalakan kenka. Ti Dios laeng ti makaisalakan kenka babaen iti Santo nga Espiritu. Ibagam kenkuana nga agtaud dita pusom, “O Dios, aminek a nagbasolak nga maibusor kenka ket rebbeng laeng a siak ket madusa. Ngem innala ni Jesus ti basol ko ken sinagabana ti dusa nga siak ti rumbeng nga umawat. Agbabbabawi ken paglikudakon dagiti basbasolko ken agtalekak kenni Jesus maipapan iti pannakaisalakanko. Agyamanak iti nakaskasdaaw nga paraburmo ken pammakawan. Agyamanak met iti biag nga agnanayon. Amen!
Gapu kadagiiti nabasam ditoy, Sika aya ket agbabbabawin kadagiti basolmo ken nangaramidka iti keddeng nga ikabil ti pammati ken panagtalekmo kenni Cristo? No wen, i-klik mo ti "Inawat ko ni Cristo ita" iti kahon iti baba.
Nagdesisyon ka kadi para ken Cristo gapu iti nabasam ditoy? No kasta, maidawat a pindutem iti baba ti "Inawat ko ni Cristo ita nga aldaw".
Agsubli iti kasangoan a panid ti Ilocano
Anya ti pudno a relihiyon ti para kaniak?

robotstxt: allowed

filter: keep


text:
Makan a la Pinoy: Caliente
Ni BRENDA S. DACPANO
www.nordis.net
Caliente, manipud iti Español a mairamut iti Latin a calēntem wenno napudot iti Ilokano.
Kilawen a kudil ti baka a maibilang nga exotic food ti Ilokano. Saan met a literal a kinilaw wenno saan a naluto ta narigat met a kilawen ti nakulbet a kudil ti baka no di ket naisagana a kas kilawen a gagangay a matimplaan iti suka, sibuyas ken dadduma pay. Kadawyan a maaramid a pulutan ngem mabalin latta met nga ipangan iti innapuy.
Ramen:
½ kilo a kudil ti baka
½ tasa suka nga Iloko
5 lasona wenno 2-3 sibuyas nalabaga
1 kasla tangan a laya
asin ken paminta a pangtimpla
sili (optional)
bulong ti sibuyas (optional)
perres a kalamansi wenno dalayap (optional)
Panangisagana:
1. Dalusan ken ikkaten dagiti nabati a buok iti kudil ti baka. Bugguan ken angeren ti kudil agingga nalukneng. No adda pressure cooker, iluto ditoy tapno mabibiit a lumukneng ti kudil. Timplaan iti bassit nga asin ti pagangeran a danum. Adawen ken pabaawan.
2. Iwaen iti naingpis dagiti lasona/sibuyas ken laya.
3. Iwaen met iti naingpis ti kudil ti baka, agarup ¼ pulgada kaingpis ken 1-1 ½ pulgada kaatiddog.
4. Iti dakkel a malukong, paglaoken amin a ramen. Perresan ti kalamansi wenno dalayap, no agusar. Bay-an a mauper iti 15-20 minutos sakbay nga idasar. # nordis.net


text:
Cabugao, Ilocos Sur – Naangay ti Special Meeting ti Cabugao Vegetable Growers and Producers Association, Inc. nga idauluan ni Mr. Armando Azcueta.
Friday, December 7, 2012
PINANSIAL A KASASAAD, TINAMING TI VEGETABLE GROWERS/TRADERS
Cabugao, Ilocos Sur – Naangay ti Special Meeting ti Cabugao Vegetable Growers and Producers Association, Inc. nga idauluan ni Mr. Armando Azcueta.
Kangrunaan a nataming ket ti pannakayalokar ti pundo a nagun-odda kadagiti prayoridad a programa ken aktibidades ti Asosasion kas iti pannakaigasid ti revolving fund, loan assistance, miscellaneous expenditures ken dadduma pay a pakaseknan ti pinansial a mangpasayud ti operasion ti asosasion.
Imbatad ni Mr. Eddie Sevilleja, Treasurer, a kasapulan ti Updated Financial Statement tapno kankanayon nga aganninaw iti record iti simrek ken rimmuar a gatad ken ti balance a pundo. Innayonna a maipangruna a ma-itemized amin a paggastosan babaen ti pannakaaramat dagiti account names tapno nalaka a maawatan ti Financial Record ti asosasion.
Iti pannaki-amad ti Web In-Action iti Disiembre 7, 2012 a mitingda, impasingked ni Mr. Orencio Sadioa, Vice President a napintasen ti pannakaaywan ti pundo ket impeksa ti kaaduan nga opisiales a mangnamnamada a manayonan pay ti “assetda” no maipakitada a mapadakkelda ti naipabulod a puonan kadakuada.
Impeksada manen ti panagyamanda iti Gobierno Munisipal nga idauluan ni Mayor Edgardo “Ediboy” S. Cobangbang, Jr. ken ni Vice Mayor Danny Q. Gazmen iti agtultuloy a panangtarabayda kadakuada nga agmulmula ti nateng. # (Web In-Action)
Posted by Bayan ng Cabugao, Ilocos Sur at 3:30 PM
Subscribe to: Post Comments (Atom)


text:
Nabendisionan daytoy a mainayon a lugan ti Munisipio ita nga aldaw, Pebrero 1, 2012 babaen ti panangannong ni Rev. Fr. Felicisimo “Rudy” Ferrer, Kura Paroko ti ili iti imatang ti Pamilia-LGU nga idauluan ni Mayor Ediboy. Nakikaysa met dagiti kameng ti Sangguniang Bayan nga idauluan ni Vice Mayor Danny Q. Gazmen ken Kakapitanes ti barangay nga idauluan ni ABC President, Rizal Brgy. Captain Teddy U. Soller ken dadduma pay nga umili a nakipaset iti nadakamat a pasamak.
Nagtaud ti naigatang iti bus manipud iti Municipal Share ti RA 7171 ken nagatang sadiay AJU Global Transport Corporation, Paranaque City. # (Web In-Action)


text:
Kayatmo a basaen daytoy nga artikulo iti %%?
Workbook iti Gimong a Panagbiag ken Ministerio | Abril 2016
Paregtaen ken Pabilgen ti Sabsabali iti Naasi a Sasao
Ti sasao ti manangbalakad ket makapabileg koma iti sabsabali
16:4, 5
-
Nakarikna ni Job iti panagleddaang ken pannakatuok, isu a kasapulanna ti suporta ken pammaregta
-
Awan ti naibaga dagiti tallo a kakadua ni Job a pangliwliwa. Inakusaranda pay ketdi, a nangdegdeg iti pakaburiboranna
Dagiti saan a naasi a sasao ni Bildad ti rason nga imkis ni Job gapu iti pannakariribukna
I-share
I-share
WORKBOOK ITI GIMONG A PANAGBIAG KEN MINISTERIO
Iloko
Paregtaen ken Pabilgen ti Sabsabali iti Naasi a Sasao
https://assetsnffrgf-a.akamaihd.net/assets/m/202016123/univ/art/202016123_univ_sqr_xl.jpg


text:
Isuroyo Dagiti Annakyo
Nakita ni Sem ti Kinadakes ti Dua a Lubong
NI Sem nga anak ni Noe nalasatanna ti pannakadadael ti maysa a lubong, ken nagtultuloy a nagbiag iti simmaruno a lubong. Ammom kadi no apay a nadadael ti umuna a lubong ken no kasano a nakapagtultuloyda a nagbiag a sangapamiliaan iti simmaruno a lubong?— * Pagsaritaanta ti maipapan iti dayta.
Idi ubing pay ni Sem, napalalo “ti kinadakes ti tao,” kuna ti Biblia. Ti amin a panunot ti tao ket ‘dakes iti amin a tiempo.’ Ammom kadi no ania ti inaramid ti Dios?— Nangyeg iti layus a nangtalipupos iti dakes a lubong. Insurat ni apostol Pedro: “Nagpasar iti pannakadadael ti lubong iti daydi a tiempo idi nalayus iti danum.”—Genesis 6:5; 2 Pedro 3:6.
Ammom kadi no apay a dinadael ti Dios dayta a lubong?— Dakes dagiti tattao, ken amin a panunotda ket ‘dakes iti amin a tiempo.’ Dinakamat dayta ni Jesus. “Kasakbayan ti layus,” kinunana, dagiti tattao “mangmangan ken umin-inumda” kasta met a ‘mangas-asawa ken mayas-asawada.’ Innayonna pay: “Saanda a nangikankano agingga nga immay ti layus ket inyanudna amin ida.”—Mateo 24:37-39.
Ania ti saan nga inkankano wenno saan a nabigbig dagidi a tattao?— Ni Noe nga ama ni Sem ket “maysa a manangaskasaba iti kinalinteg,” ngem di inkankano dagiti tattao ti mensahena. Impangagna ti Dios ket nagibangon iti daong, a sitatalged a nagyananda a sangapamiliaan bayat ti Layus. Ni laeng Noe, ti asawana, dagiti annakda—da Sem, Cam, ken Jafet—ken dagiti assawada ti nangtungpal iti imbilin ti Dios nga aramidenda. Dagiti dadduma inaramidda ti kaykayatda isu a natalipuposda amin iti Layus.—2 Pedro 2:5; 1 Pedro 3:20.
Makatawen kalpasan ti Layus, rimmuar ni Sem ken ti pamiliana manipud iti daong iti namaga a daga. Awanen ti amin a dakes a tattao, ngem di nagbayag dayta. Ni Canaan, nga anak ni Cam a kabsat ni Sem, adda nagdakes nga inaramidna isu a kinuna ni Noe: “Mailunod koma ni Canaan.” Dakes met uray ni Nimrod nga apo ni Cam. Binusorna ti pudno a Dios a ni Jehova ket binilinna dagiti tattao a mangbangonda iti nangato a torre a maawagan iti Babel a pakaitan-okanda. Ania ngata ti narikna ni Sem ken ti amana?—Genesis 9:25; 10:6-10; 11:4, 5.
Naladingitanda, kasta met ni Jehova. Ammom kadi no ania ti inaramid ni Jehova?— Pinagdudumana ti lenguahe dagiti tattao tapno saanda nga agkikinnaawatan. Gapuna, nagsardeng ti panagibangon dagiti tattao. Nagsisinada ket nagkakadua dagiti agpapada ti lenguahena. (Genesis 11:6-9) Ngem saan a binaliwan ti Dios ti lenguahe ni Sem ken ti pamiliana. Gapuna, nagtalinaedda a sangapamiliaan ket nagtitinnulongda nga agserbi iti Dios. Napanunotmo kadin no kasano kapaut ti panagserbi ni Sem ken ni Jehova?—
Nagbiag ni Sem iti 600 a tawen. Sakbay ti Layus, nagbiag iti 98 a tawen. Kalpasanna, nagbiag iti kanayonan a 502 a tawen. Masiguradotayo a tinulonganna ni Noe a nangibangon iti daong ken nangpakdaar kadagiti tattao iti umad-adani idi a Layus. Ngem ania ngata ti inaramid ni Sem iti uneg ti nasurok a 500 a tawen kalpasan ti Layus?— Ni Noe tinukoyna ni Jehova kas “Dios ni Sem.” Nagtultuloy la ketdi ni Sem a nagserbi ken Jehova ken timmulong kadagiti miembro ti pamiliada nga aramidenda met ti kasta. Idi agangay, karaman kadagiti nagbalin a kaputotan ni Sem da Abraham, Sara, ken Isaac.—Genesis 9:26; 11:10-31; 21:1-3.
Usigem ita ti agdama a kasasaad ti lubong, a lumanlanlan iti kinadakes sipud idi kaaldawan ni Sem. Anianto ti mapasamak?— Kuna ti Biblia nga ‘aglabasto’ dayta. Imutektekam daytoy a kari: “Ti agaramid iti pagayatan ti Dios agtalinaed iti agnanayon.” Gapuna, no aramidentayo ti pagayatan ti Dios, nalabit a maysatayto kadagiti makalasat nga agturong iti baro a lubong ti Dios. Kalpasanna, iti tulong ti Dios siraragsak nga agbiagtayto nga agnanayon ditoy daga!—1 Juan 2:17; Salmo 37:29; Isaias 65:17.
^ par. 3 No adda ubing a kaduayo nga agbasa, ti uged ket pammalagip nga agsardengkayo biit ken paregtaenyo nga iyebkasna ti kapanunotanna.


text:
JW BROADCASTING
Agdengngeg iti Audio iti Roku
Ti seksion nga Audio ket naglaon iti nagduduma a koleksion dagiti audio program, kas iti musika, drama, ken dramatiko a pannakaibasa ti Biblia.
(Palagip: Naipakita iti daytoy a tutorial ti ladawan ti remote a Roku 3. Mabalin a naiduma bassit ti remote-mo.)
Luktam ti Audio iti home page ti JW Broadcasting tapno makitam dagiti koleksion ti audio. Tapno makabirokka ken mangngegam dagiti audio program, surotem dagiti instruksion iti baba:
Agdengngeg iti Maysa nga Audio Program
Usarem dagiti arrow iti Roku remote-mo tapno agpili iti audio program ken dadduma pay. Adda Details Bubble nga agparang a mangipakita iti paulo ken kapaut dagiti video.
Up ken Down arrow: Mapan iti sabali a koleksion. Makita ti paulo ti koleksion iti ngato dagiti agkakagrupo nga audio program.
Left ken Right arrow: Agpili iti audio program iti maysa a koleksion.
Tip: Makita iti makinngato a kannawan ti iskrin ti bilang dagiti audio program iti dayta a koleksion ken no ania nga audio program ti madama a kitkitaem.
Talmegam ti OK tapno maluktam ti audio program ken ti Audio Program Details. Piliem kadagitoy ti kayatmo nga aramiden:
Play: I-play ti audio program manipud iti rugi.
Pause: I-pause ti audio program.
Resume: I-play manen ti nai-pause nga audio program.
Palagip: No addaka iti iskrin ti Audio Program Details, lagipen ti system ti lokasionmo iti audio program a dengdenggem. No iserram daytoy nga iskrin, saanen nga ammo ti system ti lokasionmo iti audio program.
Play All in This Collection: I-play ti amin nga audio program iti koleksion nga ayanmo, a mangrugi iti audio program a naipakita iti iskrin.
Palagip: No nalpasen a nai-play ti amin nga audio program iti koleksion, agsardengen ti pannakai-play dagiti audio program.
Agdengngeg iti Maysa a Koleksion ti Audio Program
Mabalinmo met a denggen ti amin nga audio program iti maysa a koleksion. Tapno maaramidmo dayta, agpilika kadagitoy a pamay-an:
Play All in This Collection: Iti Audio page, agpilika iti audio program a kayatmo a denggen, sa piliem ti Play All in This Collection.
Play All: Piliem daytoy nga opsion tapno mai-play-mo amin nga audio program iti koleksion, a mangrugi iti umuna nga audio program.
Shuffle: Piliem daytoy nga opsion tapno mai-play-mo a saan nga agsasaruno ti amin nga audio program iti koleksion.
Palagip: No nalpasen a nai-play ti amin nga audio program iti koleksion, agsardengen ti pannakai-play dagiti audio program.
Kontrolen ti Pannakai-play ti Audio
No agple-play ti maysa nga audio program, mabalinmo a kontrolen ti pannakai-play-na iti Roku remote-mo ket maaramidmo dagitoy:
Pause: I-pause ti audio program. Talmegam manen ti button tapno ag-play ti audio program.
Fast Forward: I-fast forward ti audio program iti sumagmamano a segundo.
Rewind: I-rewind ti audio program iti sumagmamano a segundo.
Tip: Siputam ti progress indicator iti baba ti ladawan tapno makitam no kasano kaadayo ti immakaran ti audio program kada italmegmo ti button.
Right Arrow: Mapan iti sumaruno nga audio program iti koleksion (wenno, no pinilim ti Shuffle, mapan iti sabali nga audio program a saan a kasaruno ti dengdenggem).
Left Arrow: Agsubli iti immun-una nga audio program iti koleksion (wenno, no pinilim ti Shuffle, agsubli iti immun-una a nai-play nga audio program).
Back Button: Agsubli iti Audio page.


text:
PREMIO ANDEL 2003-2004
TAGILANGA
Sarita ni Noli S. Dumlao
MAIKA-2 A GUNGGONA
Salip iti Sarita ni Ayat
Dagiti Hurado: Dionisio Bulong, Juan S.P. Hidalgo, Reynaldo Duque
Napintas a sarita. Kasingin ti Umuna a Gungguna. Ngem singin man, adda latta iti nagdumaan iti tunggal maysa. Isu dayta ti rason no apay nga adda iti first prize ken second prize met daytoy.
Iti “Karayo iti Tanap” ni PN Bermudez, ket nalaokan ti sarita kadagiti mental images a makuna a napintas a produkto ti literary arts. Daytoy iti awan iti “Tagilanga.”
DAGITI PALIIW:
1. Nabileg ti naratibo a namay-an ti author. Nagballigi itoy a wagasna, babaen iti Third Person Participant a Point of View.
No Third Person Participant no kuna, karaman ditoy ti narrator a kas karakter iti sarita isuna laeng ta saan nga isu ti bida. isu laeng iti agisalsalaysay iti mapaspasamak. Isu ti ruaran ti amin.
2. CIRCLE STRUCTURE ti inusar ti author. Ditoy nga impasakayna dagiti eksena a trinatarna. Uray no saan unay a nagameran ti narisiris a situation ti inkawesna nga eksena, ta saan met nga isu daytoy ti importante ti narisiris la unay a pagteng no di ket ti panangiparang ni author dagiti ayat a naikawes.
Circle structure no kuna, no ania daydiay a nangrugianna, isu met laeng iti nangigibusanna. Kastoy man iti panangirugina:
“ADDADA amin. Nagsasangpet pay dagiti agindeg kadagiti adayo a lugar. Kangrunaanna, adda amin dagiti annak da Lelong Roque ken Lelang Rosa agraman kadakami nga appokoda. Pasken ti sangabarioan, dayta ti mangmangngegko.”
“ADDADA man aminen. Nagsasangpet manen dagiti agindeg kadagiti adayo a lugar. Kangrunaanna, adda man aminen dagiti annak da Lelong Roque ken Lelang Rosa agraman kadakami nga appokoda. Pasken ti sangabarioan, dayta ti mangmangngegko. Pasken a pangpalubosda met ita iti maysa a panglakayen. Nangaramidda iti baro a panteon iti abay ti panteon ni Lelang Rosa. Ditoy ti nakaidulinan ni Lelong Roque.”
Adda ti pagkanaigan ti rugi ken gibus ti sarita.
3. Addaan ti sarita iti positive insight, nga isu daytoy iti namagtung-ed kadagiti hurado. Kas iti mabasa, awan iti marikna ken makita iti sarita a nakausaran iti apas, gura, ken negatibo a pampanunot.
Daytoy ti nangpapintas. Ngamin maipapan iti “Ayat” ti topiko a pagsasaritaan, ngarud nasken a maipapan laeng iti “ayat” iti suraten.
Masarakan dagitoy nga AYAT iti sinurat babaen kadagitoy a paset ti sarita:
a) AYAT KEN AYAN-AYAT DAGITI AGASSAWA A ROSA KEN ROQUE--- ti panagkasar manen ti lakay ken baket, ket kaipapananna iti panangpabaro manen ti ayan-ayat iti tunggal maysa. Ayat nga agingga iti panungpalan, a kas iti nakabatbatad nga insurat ti author.
Ket daytoy nga ayan-ayat dagiti agassawa a
“ADDADA amin. Nagsasangpet pay dagiti agindeg kadagiti adayo a lugar. Kangrunaanna, adda amin dagiti annak da Lelong Roque ken Lelang Rosa agraman kadakami nga appokoda…”
Daytoy idi nagkallaysada manen. Ket iti ipapatay ni Lelang
“ADDADA man aminen. Nagsasangpet manen dagiti agindeg kadagiti adayo a lugar. Kangrunaanna, adda man aminen dagiti annak da Lelong Roque ken Lelang Rosa agraman kadakami nga appokoda…”
Ngarud, nabileg ti ayat nga immula dagitoy agassawa kadagiti annakda. Saan laeng a kadagiti annakda no dipay ket kadagiti appokoda.
Kas iti Umuna a Gungguna, ti kaadalem daytoy nga ayat ket naglabas iti henerasion iti henerasion.
b) AYAT DAGITI KAARRUBA -- wenno ti sibubukel a komonidad. Adtoy daytay kaugalianen ni Ilokano. Sinnaranay. tinnulong. Kastoy ti panangibaga ti author itoy a paset iti rugina:
“Tunggal maysa, adda yarayatna. Umarikiak dagiti maisangpet a manok. Sumarungikngik dagiti kalding a maibaud kadagiti alad. Agkakanayon ti uriris dagiti burias (a maletson) ken baboy. Adda pay nagkokontribusion tapno makagatangda iti maysa a nuang ken maysa a baka. Anian a naggarbo a pasken. Pagiinniliwan, pakaurnosan met dagiti babassit a di panagkikinnaawatan, pakarisutan dagiti babassit a parikut, pakaibingayan dagiti pampanunot.”
Kastoy ti panangiladawan ti author ti ayat dagiti kaarruba. Agbibinnadangda. Nnamin daytoy a panagkallaysa ti baket ken lakay kalpasan iti limapulo a tawen ti panagdendennada a kas agassawa ket:
Pasken ti sangabarioan, dayta ti mangmangngegko.”
Kastoy iti panangiladawan ti author.
Idi natay ti baket ken ti lakay, kastoy manen ti imbaga ti author:
“Pasken ti sangabarioan, dayta ti mangmangngegko. Pasken a pangpalubosda met ita iti maysa a panglakayen. Nangaramidda iti baro a panteon iti abay ti panteon ni Lelang Rosa. Ditoy ti nakaidulinan ni Lelong Roque.”
Nabatad ngarud, a dakkel la unay daytoy nga ayat iti puso dagiti kaarruba wenno kapurokan ti baket ken ti lakay.
c) AYAT DAGITI ANNAK ITI NAGANNA--- iti panagkallaysa manen da Lelang Rosa ken Lelong Roque, kastoy ti imbaga ti author:
“ADDADA amin. Nagsasangpet pay dagiti agindeg kadagiti adayo a lugar. Kangrunaanna, adda amin dagiti annak da Lelong Roque ken Lelang Rosa agraman kadakami nga appokoda…”
Ket idi natay ti baket ken ti lakay, isu met laeng ti imbaga ti author nga ayat:
“ADDADA amin. Nagsasangpet pay dagiti agindeg kadagiti adayo a lugar. Kangrunaanna, adda amin dagiti annak da Lelong Roque ken Lelang Rosa agraman kadakami nga appokoda…”
Nupay awan iti direkta a pannakaipakita ti nasged a panagayat dagiti annak, malaksid iti ina ti author a nangigigir ti panagnaed ni Lelong kadakuadan idi natay ni Lelang ken dadduma pay a situation, umanayen dayta balikas a dakkel la ketdi ti panagayat dagiti annak babaen dayta balikas nga “Addada amin.” Iti man panagkallaysa manen da lelong ken lelang. Ket “Addada amin.” kunana manen iti ipupusay ni lelong.
Itoy a parang, nupay adda iti adayo dagiti dadduma nga annak ken appoko, immayda latta iti kallaysa ken iti idadateng ti ipapatay.
Ti kayat a sawen daytoy ket napateg la unay dagiti dadakkel. Banag a maibaga a nangnangruna ditoy ti AYAT ngem ti amin.
Ken wen ngata a, gapu iti kinaindaklan ti AYAT da lelong ken lelang kadagiti annakda, saan pay laeng a naakaran wenno naimpluensiaan dagitoy nga annak iti makunkuna a future shock wenno “dislocating effect of the speed of change in the contemporary world…” a kuna ni Dr. Mario G. R. Rosal, iti sinuratna a “The Iloco Short Story in the 1960’s and the Theme of Alienation, St. Louis University Research Journal, 1983.
Ta itoy a panawen, agrarairan daytoy nga epekto ti speed of change wenno bunga ti napartak la unay a panagbalbaliw ti gimong.
Ken wen, gapu iti AYAT da lelong ken lelang, saan a naakaran dagitoy nga annak iti dakes nga epekto ti: “..the dislocating effect of a defective educational system...” a kuna met laeng
Ngamin, itoy a panawen, adun dagiti pasamak a baybay-an lattan dagiti nakaadal nga annak dagiti nagannak.
Itoy a sarita: ““ADDADA amin. Nagsasangpet pay dagiti agindeg kadagiti adayo a lugar. Kangrunaanna, adda amin dagiti annak da Lelong Roque ken Lelang Rosa agraman kadakami nga appokoda…”
Ngem itoy a sarita ti author, saanna nga imparang daytoy a ““..the dislocating effect of a defective educational system….”
Rumbeng laeng a naaramid. Ngamin ti iparparang ti author iti saritana ket AYAT laeng awanen iti sabali pay.
No imparang ti author daytoy, uray iti maysa laeng kadagiti annak, nadadael koma metten ti sarita, ngamin agginnuyoden ti AYAT ken “DI PANANGIPATEG”.
Idi damok a basaen daytoy a sarita, daytoy ti sisiimek, no laokan ni author ti “sabali a tibnok” ti saritana. Ngem saan a napasamak. Saan a napasamak dayta a “horizons of expectation” a namungay iti isipko kabayatan a basbasaek.
Daytoy ngamin a “horizons of expectation” iti mangited iti gagar ken ganas ti agbasbasa ta adda ti pampanunotenna a mapasamak wenno maaramid iti sarita. Matungpal man daytoy a “horizons of expectation,” ket mapnek latta iti nagbasa ta NASUNGBATAN ti kayatna a saludsoden. Nalawlawagan ti kayatna a malawlawagan.
Ngarud, no maipapan iti CONCISTENCY ti sarita, nakabakbaked. No ania dayta nga AYAT nga imparangna idi damo wenno rugi ti sarita, isu met laeng ti imparangna iti gibusna a di man la pulos a nagbaliw.
Uray ti parapo a kas pagibasaran ti AYAT ket saan a nagbaliw. Banag a makuna a naisangsangayan a panangiparang iti kastoy. Pinabilegna ti sarita a kas bunga iti maysa nga arte.
d) AYAT DAGITI APPOKO KADA LELONG KEN LELANG --- malaksid iti AYAT ti narrator kada lelong ken lelang, uray dagiti appo ket mabasa met iti nalaus a panagayatda. Addada amin a kuna ti author. Mabasa met laeng iti nangrugian ken iti naggibusan:
“Kangrunaanna, adda amin dagiti annak da Lelong Roque ken Lelang Rosa agraman kadakami nga appokoda…”
Mabasa daytoy iti rugi ti sarita kasta met la iti gibus.
4) Mapaliiw ditoy, a daydiay inrugi ni author ket isu met laeng iti nangigibusanna. No ania ti ayat dagiti nagannak, kapurokan ken appoko ket naikasakab iti maymaysa a parapo nga isu ngarud ti rugi ken gibus ti sarita.
Ti ayat dagiti annak, kapurokan, appoko ket addada aminen iti maymaysa laeng a parapo - parapo a naaramat iti rugi ken gibus ti sarita.
No apay a napasamak, ngamin kidkiddawen daytoy ti imparangna nga structure ti sarita.
Ketdi, manmano iti pakasabasaan kadagiti sinurat iti Iluko a kakastoy.
5) SUHESTION: no daytoy a parapo a nangrugian ken a ngigibusanna:
““ADDADA amin. Nagsasangpet pay dagiti agindeg kadagiti adayo a lugar. Kangrunaanna, adda amin dagiti annak da Lelong Roque ken Lelang Rosa agraman kadakami nga appokoda. Pasken ti sangabarioan, dayta ti mangmangngegko.”
Ket addaan iti sabali pay a nangtulong kenkuana, uray no maysa laeng koma a SIMILITUDE wenno ania la ditan a kaarngina a mangparnuay iti MENTAL IMAGE, agbinnitibitda la ketdi iti first prize.
Ken wen, no iti bukodko a kapanunotan, nalabit a napinpintas pay ngata ngem iti Umuna a Gungguna.
Kinaawan iti mental images a maparnuay iti nakaarusan daytoy iti Umuna a Gungguna.
Iti lektiur ni Ben Pacris itay napalabas a maika-37th GUMIL Filipinas Convention, maipapan kadagiti nangab-abak iti Umuna a Gungguna kadagiti pasalip, imbinsabinsana ti kinabaked dagiti sarita ta ngamin addaanda iti mental images.
Kaniak a biang ket lalo pay a napimpintas no ti mapataud a mental images ket ti paripirip a mismo wenno isu a mismo dayta ti prefigure ti sarita. Dayta ti pakabuklan ti sarita.
Kalpasan a nabasak daytoy, simrek a dagus iti isipko ti sarita ni apo Juan S. P. Hidalgo, Jr. a napauluan iti “Dagiti Panniki iti Montalban.”
Agpada dagitoy a dua a sarita ti “plot pattern” a nausar wenno ti panangiparangda ti balabalada. Iti sarita ti apo Hidalgo, imparangna daydiay “abut” a rumuaran iti biag, wenno “abut’ a dalan ken dalanan iti panagbiag. Iti udina, maysa man met laeng nga “abut” iti serkan kalpasan ken ni patay.
Abut iti rugi, abut met laeng iti gibusna. Pakasaritaan daytoy iti nagbaetan iti biag ken patay.
Itoy a sarita ni Dumlao, makuna met a maysa pakasaritaan ti biag ken iti patay. Iti biag a nakariknaan iti AYAT. Iti ipapatay a marikna latta ti ayat.
Ket no nangisapit la koma iti imahen wenno maysa la a parapo a kas nayon ken mangpabileg daydiay a “parapo” a nagibasaranna iti ayat patiek nga abakenna ti Umuna a Gungguna.
Adu dagiti siimbolo a mangipaduyakyak iti “biag” ken iti “patay”.
Adtoy dagiti sumaganad a pasaray maaramat:
1) abut a ruaran (biag) ken abut a serkan (patay)
2) uggot (biag) ken natnag a nagango a bulong (patay)
3) nagangtan a candela (biag), naiddep a candela (patay)
4) sumingsingising nga init (biag), nagtabon nga init (patay)
5) bato iti karayan (biag), darat iti baybay (patay)
Ken adu pay a representasion nga agibunga iti mental images ti biag ken iti patay.
Daytoy ngamin a mental images ket agserbi pay a paripirip wenno prefigure iti sibubukel a pakasaritaan nga isu iti “biag ken iti patay” a kas iti napasamak iti sarita.
Ketdi, maysa a nakabakbaked nga apit ti Litertatura Ilokana daytoy a sarita. ##


text:
La Carlota, Negros Occidental
Ti Siudad ti La Carlota ket maysa a maika-4 a klase a siudad iti probinsia ti Negros Occidental iti Filipinas.
Dagiti baranggay[urnosen | urnosen ti taudan]
Ti Siudad ti La Carlota ket nabingbingay a politikal kadagiti 14 a barbaranggay.[2]
- Ara-al
- Ayungon
- Balabag
- Batuan
- Cubay
- Haguimit
- La Granja
- Nagasi
- Baranggay I (Pob.)
- Baranggay II (Pob.)
- Baranggay III (Pob.)
- Baranggay RSB
- San Miguel
- Yubo
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Negros Occidental". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 3 Oktubre 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Negros Occidental". Datos ti Populasion ti Ili. Dibision ti Panagsukisok ti LWUA. Naala idi 3 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Kasapulan pay kadi a pagtulnogan dagiti Cristiano dagiti linteg iti Daan a Tulag?
Saludsod: Kasapulan pay kadi a pagtulnogan dagiti Cristiano dagiti linteg iti Daan a Tulag?
Sungbat: Ti tulbek tapno maawatan daytoy a saritaan ket ti pannakaawat nga ti Daan a Tulag ket naited para iti Ili nga Israel ken saan a para kadagiti Cristiano. Ti sumagmano kadagiti linteg iti Daan a Tulag ket inaramid tapno maamoan dagiti Israelita no kasano ti agtulnog iti Dios ken no anya ti maka-ayayo Kenkuana (kaspangarigan ti sangapulo a linteg). Ti panggep dagiti dadduma a linteg ket tapno maipakita no kasano ti agdayaw iti Dios. Ti dadduma met kadagitoy ket tapno aramiden a nai-dumduma ti Ili nga Israel maiparis kadagiti sabali nga ili iti lubong (kaspangarigan ti linteg ti makan ken kawes). Adu a linteg iti Daan a Tulag ti saan a para kadatayo ita. Idi natay ni Jesus idiay krus , tinuldekannan dagiti linteg ti Daan a Tulag (Taga-Roma 10:4; Taga-Galacia 3:23-25; Taga-Efeso 2:15).
Saan ketdi nga linteg ti Daan a Tulag , addatayo iti uneg ti linteg ni Cristo (Taga-Galacia 6:2) nga agkunkuna, “Ayatem ti Apo a Diosmo iti amin a pusom, iti amin a kararuam, ken iti amin a panunotmo. Daytoy ti umuna ken kangrunaan a bilin. Ti maikadua a kangrunaan a bilin umasping iti umuna, Ayatem ti padam a tao a kas iti bagim. Dagitoy dua a bilin ti pagbatayan iti entero a Linteg ni Moises ken ti pannursuro dagiti profeta.” (Mateo 22:37-40). No aramidentayo dagitoy a dua a banag, pagtulnogan tayo amin a banag nga kayat ni Jesus nga aramiden tayo, “Ta no ayatentayo ti Dios, kayatna a sawen a tungpalentayo dagiti bilbilinna. Saan a narigat a tungpalen dagiti bilbilinna” (1Juan 5:3).
Siam iti Sangapulo a bilin iti Daan a Tulag ket inulit iti Baro a Tulag (nganngani amin malaksid laeng ti linteg maipapan iti Sabbath). Ammotayon nga no amin a pusotayo ti panagayattayo iti Dios saantayon nga agrukbab iti sabali a dios wenno dios-diosan. No ayayatentayo ti padatayo a tao , saantayon ida a papatayen, saantayon ida a pagulbodan, saantayon a makikamalala maibusor kadakuada wenno alaen dagiti banag nga kukuada. Awantayon iti uneg ti linteg iti Daan a Tulag. Kasapulantayo nga ayaten ti Dios ken ti padatayo a tao ti amin a pusotayo. No pagtulnogantayo nga sitatalek dagitoy dua a bilin, amin a banag ket makapan iti rebbengda nga paglugaran.
Agsubli iti kasangoan a panid ti Ilocano
Kasapulan pay kadi a pagtulnogan dagiti Cristiano dagiti linteg iti Daan a Tulag?


text:
APENDISE
Nagan ti Dios—Pannakausar ken Kaipapananna
ITI Bibliam, kasano ti pannakaipatarus ti Salmo 83:18? Kastoy ti mabasa iti Baro a Lubong a Patarus ti Nasantuan a Kasuratan iti daytoy a bersikulo: “Tapno maammuan koma dagiti tattao a sika, nga agnagan Jehova, sika laeng ti Kangatuan iti intero a daga.” Umarngi iti dayta ti mabasa iti dadduma a patarus ti Biblia. Nupay kasta, adu a patarus ti nangikkat iti nagan a Jehova, ket sinukatanda dayta kadagiti titulo a kas iti “Apo” wenno “Agnanayon.” Ania ti rumbeng nga usaren iti daytoy a bersikulo? Titulo wenno ti nagan a Jehova?
Dakdakamaten daytoy a bersikulo ti maipapan iti maysa a nagan. Iti orihinal a Hebreo a nausar idi naisurat ti kaaduan a paset ti Biblia, agparang ditoy ti naisalsalumina a nagan. Kastoy ti pannakaisuratna iti Hebreo: יהוה (YHWH). Iti Iloko, “Jehova” ti kadawyan a pannakaipatarus dayta a nagan. Maysa laeng aya a bersikulo iti Biblia ti pagparangan dayta a nagan? Saan. Agarup 7,000 a daras nga agparang dayta iti orihinal a teksto ti Hebreo a Kasuratan!
Kasano kapateg ti nagan ti Dios? Usigem ti pagtuladan a kararag nga inted ni Jesu-Kristo. Kastoy ti rugina: “Amami nga adda iti langlangit, masantipikar koma ti naganmo.” (Mateo 6:9) Idi agangay, inkararag ni Jesus iti Dios: “Ama, padayagem ta naganmo.” Kas sungbat, nagsao ti Dios manipud langit, a kunkunana: “Agpadpada a pinadayagko dayta ken padayagekto manen dayta.” (Juan 12:28) Nalawag a ti nagan ti Dios ti kapatgan. Apay ngarud a dagiti dadduma nga agipatpatarus inikkatda ti nagan ti Dios kadagiti Biblia a patarusda ket sinukatanda dayta kadagiti titulo?
Agparang nga adda dua a kangrunaan a makagapu. Umuna, adu ti agkuna a di rumbeng nga usaren ti nagan ti Dios agsipud ta awan ti makaammo ita iti orihinal a pannakaibalikasna. Naisurat nga awanan bokales ti kadaanan a Hebreo. Awan ngarud ita ti makasinunuo no kasano ti panangibalikas dagiti tattao idi tiempo ti Biblia iti YHWH. Ngem rumbeng aya a ditay usaren ti nagan ti Dios gapu ta ditay ammo ti eksakto a pannakaibalikasna? Idi tiempo ti Biblia, mabalin a Yeshua wenno nalabit Yehoshua ti pannakaibalikas ti nagan a Jesus, ngem awan ti makasierto iti dayta. Nupay kasta, dagiti tattao iti intero a lubong nagduduma ti panangibalikasda iti nagan a Jesus sigun iti kadawyan iti pagsasaoda. Saanda a bumdeng a mangusar iti nagan ni Jesus uray no saanda nga ammo ti pannakaibalikasna idi umuna a siglo. Umasping iti dayta, no mapanka iti sabali a pagilian, mabalin a naiduma ti pannakaibalikas ti naganmo iti sabali a pagsasao. No kasta, di rumbeng a saantayo nga usaren ti nagan ti Dios gapu laeng ta ditay masierto ti pannakaibalikasna idi un-unana.
Ti maikadua a masansan a panggapuanda a mangikkat iti nagan ti Dios iti Biblia ket adda pakainaiganna iti nabayagen a tradision dagiti Judio. Patien ti adu kadakuada a pulos a di mabalin a baliksen ti nagan ti Dios. Nalawag a naibatay daytoy a kapanunotan iti di umiso a panangipaawat iti linteg ti Biblia nga agkuna: “Dika aramaten ti nagan ni Jehova a Diosmo iti awan patpategna a pamay-an, ta ni Jehova saannanto a bay-an a di nadusa ti maysa a mangaramat iti naganna iti awan patpategna a pamay-an.”—Exodo 20:7.
Iparit daytoy a linteg ti di umiso a panangaramat iti nagan ti Dios. Ngem iparitna aya ti nadayaw a panangaramat iti naganna? Saan a pulos. Dagiti mannurat iti Hebreo a Biblia (ti “Daan a Tulag”) ket bin-ig a matalek a tattao a nagbiag a mayannurot iti Linteg nga inted ti Dios kadagiti nagkauna nga Israelita. Ngem masansan idi nga usarenda ti nagan ti Dios. Kas pagarigan, inaramatda dayta iti adu a salmo a kantaen a sipipigsa dagiti tattao iti panagdaydayawda. Binilin pay ketdi ni Jehova a Dios dagiti agdaydayaw kenkuana nga umawagda iti naganna, ket nagtulnog dagiti matalek. (Joel 2:32; Aramid 2:21) No kasta, saan a bumdeng dagiti Kristiano ita a mangusar a sidadayaw iti nagan ti Dios, kas iti inaramid ni Jesus.—Juan 17:26.
Iti biang dagiti agipatpatarus iti Biblia, dakkel a biddut ti panangaramatda kadagiti titulo a kasukat ti nagan ti Dios. Pagparangenda nga adayo ken saan a persona ti Dios, idinto ta idagdagadag ti Biblia kadagiti tattao a patanorenda ti nasinged a relasion ken ni Jehova. (Salmo 25:14) Panunotem ti nasinged unay a gayyemmo. Kasano a maibagam a talaga a nasingedkayo nga aggayyem no dimo man la ammo ti naganna? Umasping iti dayta, no saan nga ammo dagiti tattao ti nagan ti Dios a Jehova, kasano koma nga agbalinda a nasinged iti Dios? Maysa pay, no saan nga usaren dagiti tattao ti nagan ti Dios, saanda met nga ammo ti naisangsangayan a kaipapanan ti naganna. Ania aya ti kaipapanan ti nagan ti Dios?
Inlawlawag a mismo ti Dios ti kaipapanan ti naganna iti matalek nga adipenna a ni Moises. Idi sinaludsod ni Moises ti nagan ti Dios, insungbat ni Jehova: “Agbalinakto no anianto ti pagbalinak.” (Exodo 3:14) Kastoy ti panangipatarus ni Rotherham: “Agbalinakto iti aniaman a kayatko a pagbalinan.” No kasta, mapagbalin ni Jehova ti bagina iti aniaman a nasken a pagbalinanna tapno matungpal dagiti panggepna.
Ipapantayon a mapagbalinmo ti bagim iti aniaman a kayatmo a pagbalinan. Ania ti aramidem maipaay kadagiti gagayyemmo? No nakaro ti sakit ti maysa kadakuada, mapagbalinmo ti bagim a nalaing a doktor ket paimbagem. No nalugi iti negosio ti sabali pay, mapagbalinmo ti bagim a nabaknang a pilantropo ket tulongam a mangrisut iti parikutna. Ngem iti kinapudnona, dimo mapagbalin ti bagim iti aniaman a kayatmo a pagbalinan. Kastatayo amin. Iti panagadalmo iti Biblia, masdaawkanto a makatakuat no kasano nga agbalin ni Jehova iti aniaman a nasken a pagbalinanna tapno matungpal dagiti karina. Ket pagragsakanna nga usaren ti pannakabalinna a maipaay kadagidiay mangay-ayat kenkuana. (2 Cronicas 16:9) Dagidiay di makaammo iti nagan ni Jehova saanda nga ammo dagitoy a makaay-ayo a paset ti personalidadna.
Nalawag ngarud a rumbeng nga usaren ti nagan a Jehova iti Biblia. Ti panangammo iti kaipapananna ken ti nawaya a panangusar iti dayta iti panagdayawtayo ket makatulong unay tapno ad-adda a sumingedtayo iti nailangitan nga Amatayo, ni Jehova. *
^ par. 3 Para iti kanayonan nga impormasion maipapan iti nagan ti Dios, ti kaipapananna, ken no apay a rumbeng nga usaren dayta iti panagdayaw, kitaem ti broshur a Ti Nasantuan a Nagan nga Agtalinaed iti Agnanayon, nga impablaak dagiti Saksi ni Jehova.


text:
Asidegen nga Agpatingga ti Panagsagaba!
Panunotem nga agbibiagka iti lubong nga awan panagsagaba, krimen, gubat, sakit, ken didigra. Ipapanmo a kada mariingka iti bigat, dimo pakadanagan ti rigat ti biag, panangidumduma, wenno panangirurumen. Agpayso kadi amin dagitoy? Awan ti tao wenno organisasion ti tao a makaipaay kadagitoy a kasasaad. Ngem inkari ti Dios nga ikkatenna amin a pakaigapuan ti panagsagaba ti tao, agraman dagiti makagapu a nadakamat iti immuna nga artikulo. Paliiwem dagiti kari a masarakan iti Sao ti Dios, ti Biblia:
TURAY TI NASAYAAT A GOBIERNO
“Mangipasdekto ti Dios ti langit iti maysa a pagarian a saanto a pulos madadael. Ket ti met laeng pagarian saanto a mayawat iti aniaman a sabali nga ili. Rumekennanto ken pagpatinggaenna amin dagitoy a pagarian, ket dayta agtalinaedto agingga kadagiti tiempo a di nakedngan.”—Daniel 2:44.
Ti Pagarian ti Dios ket nailangitan a gobierno. Ti napili nga Agturay, ni Jesu-Kristo, sukatannanto amin a turay ti tao ken siguraduenna a maaramid ti pagayatan ti Dios idiay langit ken kasta met ditoy daga. (Mateo 6:9, 10) Daytoy a gobierno ket saanto a sukatan ti aniaman a gobierno ti tao ta daytoy ti “agnanayon a pagarian ti Apo ken Manangisalakantayo a ni Jesu-Kristo.” Sigurado nga addanto manayon a talna.—2 Pedro 1:11.
AWANTON TI PALSO A RELIHION
“Ni Satanas a mismo pagbalbalinenna ti bagina a kasla anghel ti lawag. Saan ngarud a banag a naindaklan no dagiti ministrona pagbalbalinenda met ti bagbagida a kasla ministro ti kinalinteg. Ngem ti panungpalanda maitunosto iti ar-aramidda.”—2 Corinto 11:14, 15.
Maibutaktakto ti palso a relihion kas aramid ti Diablo ket maikkatto ditoy daga. Awanton ti panangidumduma iti relihion ken pammapatay. Addanto gundaway dagiti mangay-ayat iti “sibibiag ken pudno a Dios” a mangidayaw kenkuana iti “maysa a pammati” ken “buyogen ti espiritu ken kinapudno.” Addanto met talna ken panagkaykaysa!—1 Tesalonica 1:9; Efeso 4:5; Juan 4:23.
AWANTON TI KINAIMPERPEKTO TI TAO
“Ket ti Dios a mismo addanto kadakuada. Ket punasennanto ti amin a lua kadagiti matada, ket awanton ni patay, awanto metten ti panagleddaang wenno panagsangit wenno ut-ot. Ti immuna a bambanag naglabasdan.”—Apocalipsis 21:3, 4.
Aramiden ni Jehova a Dios daytoy babaen ti Anakna a ni Jesus a nangted iti biagna para kadagiti tattao. (Juan 3:16) Babaen iti panangidalan ni Jesus agbalinto a perpekto ti tao. Awanton ti panagsagaba gapu ta “ti Dios a mismo addanto kadakuada” ken punasennanto “ti amin a lua kadagiti matada.” Awanton ti kinaimperpekto ken panagsagaba dagiti tattao; “dagiti nalinteg tagikuaendanto ti daga, ket agtaengdanto nga agnanayon iti dayta.”—Salmo 37:29.
AWANTON DAGITI DAKES NGA ESPIRITU
“Kinemmegna [ni Jesu-Kristo] ti dragon, ti kadaanan a serpiente, nga isu ti Diablo ken Satanas, ket pinarautanna iti las-ud ti sangaribu a tawen. Ket inggarangugongna iti mangliwengliweng ket rinikpanna dayta ken sinelioanna dayta iti rabawna, tapno saannan a mayaw-awan dagiti nasion.”—Apocalipsis 20:2, 3.
Awanton ti impluensia ni Satanas ken dagiti demoniona inton maitapuakda iti “mangliwengliweng,” ti kasasaad nga awanen ti maaramidanda. Saandanton a makontrol ti ar-aramid ti tao. Makapabang-ar la ketdi ti agbiag iti lubong nga awan ti impluensia ni Satanas ken dagiti dakes nga espiritu.
AGPATINGGANTON TI “MAUDI NGA AL-ALDAW”
“Ti maudi nga al-aldaw” ket agpatingga inton dumteng ti dinakamat ni Jesus a “dakkel a rigat.” Kinunana: “Addanto dakkel a rigat a dayta ket saan pay a napasamak nanipud idi pangrugian ti lubong agingga ita, saan, saanto met a mapasamak manen.”—Mateo 24:21.
Agtungpalto daytoy “iti gubat ti naindaklan nga aldaw ti Dios a Mannakabalin-amin,” a pagaammo kas Armagedon.—Apocalipsis 16:14, 16.
Segseggaan dagiti mangay-ayat iti kinaimbag ti panagpatingga ti dakes a sistema ti bambanag. Usigem ti sumagmamano a bendision nga agur-uray kadakuada nga ipaay ti Pagarian ti Dios.
AD-ADUNTO PAY TI ARAMIDEN TI DIOS!
“Maysa a dakkel a bunggoy” ti maisalakan a sumrek iti natalna a baro a lubong: Dakamaten ti Sao ti Dios ti di mabilang a “dakkel a bunggoy” nga ‘aggapu iti dakkel a rigat’ ti agbiagto iti nalinteg a baro a lubong. (Apocalipsis 7:9, 10, 14; 2 Pedro 3:13) Bigbigendanto a naisalakanda gapu ken Jesu-Kristo, “ti Kordero ti Dios a mangikkat iti basol ti lubong.”—Juan 1:29.
Adunto ti magunggona iti edukasion manipud iti Dios: Iti baro a lubong, “ti daga sigurado a mapnonto iti pannakaammo ken Jehova.” (Isaias 11:9) Ti edukasion manipud iti Dios ramanenna ti instruksion no kasano ti agbiag a sitatalna a kadua ti amin a kita ti tao ken no kasano nga aywanan ti aglawlaw. Inkari ti Dios: “Siak, ni Jehova, ti Diosmo, Daydiay mangisursuro kenka tapno magunggonaam ti bagim, Daydiay mangpappapagna kenka iti dalan a rebbeng a pagnaam.”—Isaias 48:17.
Mapagungarto dagiti natay nga ipatpateg: Idi adda ditoy daga ni Jesus, pinagungarna ti gayyemna a ni Lazaro. (Juan 11:1, 5, 38-44) Impakitana no anianto ti aramidenna inton agturay ti Pagarian ti Dios.—Juan 5:28, 29.
Agnanayonto ti talna ken kinalinteg: Inton agturay ni Kristo, awanton ti kinadakes. Kasanotayo nga ammo? Gapu ta mabasa ni Jesus ti linaon ti puso ken usarennanto dayta nga abilidad a mangikeddeng no asino dagiti nalinteg ken nadangkes. Dagidiay saan a mangbalbaliw iti dakes nga aramidda, saanto a mapalubosan nga agbiag iti baro a lubong ti Dios.—Salmo 37:9, 10; Isaias 11:3, 4; 65:20; Mateo 9:4.
Dagiti inusigtayo ket sumagmamano laeng kadagiti adu a padto ti Biblia maipapan iti umay a nagsayaat a tiempo. Inton agturay ti Pagarian ti Dios ditoy daga, agnanayonton ti ‘naruay a talna.’ (Salmo 37:11, 29) Awanton dagiti pakaigapuan ti rigat ken panagsagaba a mangparparigat kadagiti tattao. Sigurado dayta ta inkari ti Dios: “Adtoy! Pagbalbalinek a baro ti amin a bambanag. . . . Dagitoy a sasao matalek ken napudnoda.”—Apocalipsis 21:5.


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Jonas 1:1-17
1 Ket ti sao ni Jehova nangrugi a dumteng ken Jonas+ nga anak ni Amittai, a kunkunana:2 “Tumakderka, mapanka idiay Nineve+ a dakkel a siudad, ket iwaragawagmo maibusor kenkuana a ti kinadakesda dimmanon iti sanguanak.”+3 Ket timmakder ni Jonas ket nagtalaw a napan idiay Tarsis+ manipud iti sanguanan ni Jehova;+ ket iti kamaudiananna simmalog idiay Joppe+ ket nakasarak iti barko a mapan idiay Tarsis. Gapuna binayadanna ti pletena ket limmugan iti dayta, tapno kumuyog kadakuada a mapan idiay Tarsis manipud sanguanan ni Jehova.4 Ket ni met laeng Jehova nangipalladaw iti dakkel nga angin iti baybay,+ ket naadda ti nakadawdawel a bagyo+ iti baybay; ket no maipapan iti barko, ngannganin marba.5 Ket dagiti marino nangrugida nga agbuteng ken umasug maipaay iti tulong, tunggal maysa iti diosna.+ Ket impalpalladawda iti baybay dagiti aruaten nga adda iti barko, tapno mapalag-anan kadagita.+ Ngem ni met laeng Jonas immulog iti kaunggan a paspaset ti nakadsaaran a sasakayan, ket nagidda ket nakaturog iti nargaan.+6 Idi agangay immasideg kenkuana ti kapitan ti barko ket kinunana kenkuana: “Ania ti mapaspasamak kenka, mannaturog? Bumangonka, umawagka iti diosmo!+ Bareng ti pudno a Dios maseknanto kadatayo, ket saantayo a mapukaw.”+7 Ket rinugianda a kunaen iti maysa ken maysa: “Umaykayo, ket agbibinnunottayo,+ tapno maammuantayo no maigapu iti siasino a naadda kadatayo daytoy a didigra.”+ Ket nagtultuloyda a nagbibinnunot, ket kamaudiananna ti pannaka-bunot naitumpong ken Jonas.+8 Gapuna kinunada kenkuana: “Ibagam kadakami, pangngaasim, no maigapu iti siasino a naadda kadatayo daytoy a didigra?+ Ania ti trabahom, ket sadino ti naggapuam? Ania ti pagiliam, ket ania nga ili ti naggapuam?”9 Iti kasta kinunana kadakuada: “Maysaak a Hebreo,+ ket pagbutngak+ ni Jehova a Dios ti langlangit,+ Daydiay nangaramid iti baybay ken iti namaga a daga.”+10 Ket dagiti tattao nangrugida nga agbuteng iti kasta unay, ket kinunada kenkuana: “Ania daytoy nga inaramidmo?”+ Ta naammuan dagiti tattao nga isu nagtalaw iti sanguanan ni Jehova, agsipud ta imbagana kadakuada.11 Kamaudiananna kinunada kenkuana: “Ania ti rebbeng nga aramidenmi kenka,+ tapno agtalna ti baybay maipaay kadatayo?” Ta ti baybay agtultuloy idi a dumawdawel unay.12 Gapuna kinunana kadakuada: “Bagkatendak ket itapuakdak iti baybay, ket ti baybay agtalnanto maipaay kadakayo; agsipud ta ammok a maigapu kaniak nga adda kadakayo daytoy nakadawdawel a bagyo.”+13 Ngem dagiti tattao pinadasda nga ikagkagumaan unay, tapno maiyeg ti barko iti namaga a daga; kaskasdi a saanda a nabaelan, agsipud ta ti baybay agtultuloy idi a dumawdawel unay maibusor kadakuada.+14 Ket nagpukkawda ken Jehova ket kinunada:+ “Ah, ita, O Jehova, pangngaasim, saankami koma a mapukaw gapu iti kararua daytoy a lalaki! Ket dika mangiparabaw kadakami iti awanan basol a dara,+ yantangay sika, O Jehova, inaramidmo ti maitunos iti pagragsakam!”+15 Idin binagkatda ni Jonas ket intapuakda iti baybay; ket ti baybay nangrugi nga agsardeng iti kinadawelna.+16 Iti kasta nangrugi dagiti tattao nga agbuteng ken Jehova iti kasta unay,+ ket ngarud nangidatonda iti sakripisio ken Jehova+ ket nagikarkarida.+17 Ita nangituding ni Jehova iti dakkel nga ikan a mangalimon ken Jonas,+ iti kasta naadda ni Jonas iti makin-uneg a paspaset ti ikan iti tallo nga aldaw ken tallo a rabii.+


text:
May 10, 2016
Agin-inana a Dadapilan
AGIN-INANA A DADAPILAN. Madlaw a nabayagen a nakumotan daytoy a dadapilan a masarakan iti sakaanan ti bantay iti wangawangan ti Marag, Luna, Apayao. Nagbalinen a kakalamansian ken kamaisan iti asidegna a saan ketdi nga unas madapil a paggapuan ti bennal a maaramid a tagapulot, basi wenno suka. Nalabit saanton a mausar ditoy ti dadapilan ken agbalinto laengen a naimnas a lagip ti panagsilsilamut dagiti ubbing iti malutluto a tagapulot wenno pampannanganda ditoy iti kaskaron. (Rolando A. Seguro, Jr.)
(Naipablaak iti Bannawag, Mayo 16, 2016 a bilang.)
Subscribe to: Post Comments (Atom)


text:
Panggep daytoy a panagsukisok a maipatungpal kadagiti saline, irrigated/submerge ken rainfed areas iti ili a Cabugao ket umuna a maipatungpal iti Sitio Callaguip, Barangay Baclig, Cabugao, Ilocos Sur.
Ti panagsukisok ket maaramid iti kalawa a lima-ektaria a Techno-Demo iti pagtatalonan da: Aida Tapuro, Edgardo Garcia, Sofronio Serrano, Linda Solis, Delfin Soto, Mario T. Soto, Mario S. Soto, Nestor Soto, Alfonso Pedro Seatriz ken Russel Soto. Siam a kabarbaro ken kairuruar a klase ti pagay (inbred) ti maipadas kadaytoy a panagsukisok.
Buklen met ti inputs ti 35 bags nga organic fertilizer, 30 bags a chemical fertilizer (Urea, 16-20-0, Muriate Potash) ken Herbicide, post and pre-emergence (5 liters, 2-4-D ken Mollusksicide-5 kilograms). Tartarabayen daytoy a Techno-Demo da Municipal Rice Program Coordinator Nereo Somera Daproza ken Mrs. Dionicia R. Seatriz, Municipal Technologist.
Ti panagsukisok ket paset ti programa ti DA-LGU iti pannakaidur-as ti Teknolohia iti panagpatanor ti nakalidad ken nangato ti apitna a pagay kas prayoridad nga itandudo ti Gobierno Munisipal kadagiti mannalon babaen ti direktiba ni Mayor Edgardo “Ediboy” S. Cobangbang, Jr. # (Rinetrato ken insurat ni JOED SABIO SAJONIA)


text:
Longyearbyen
Ti Longyearbyen ket isu ti kadakkelan a pagtaengan ken ti administratibo a sentro iti Svalbard, Norwega. Mabirukan daytoy idiay lumaud nga aplaya iti Spitsbergen, ti kadakkelan nga isla iti Svalbard a Purpúro, idiay akin-abagatan a bangir idiay Adventfjorden (Ilokano: ti panagsangpet a piordo), nga agnaynayon iti kaunegan ti Adventdalen (Ilokano: ti panagsangpet a ginget). Ti Gobernador iti Svalbard ken dagiti administrasion na ket agtaeng da idiay Longyearbyen.
Ti Longyearbyen ket addan ti agarup a 2,060 nga agtataeng (iti gibus ti 2007[1]). Isu daytoy ti ti pinakaamianan iti lubong nga ili, ken ti kaamianan a pagtaengan nga addaan ti populasion nga adadu ngem 1,000.[2]
Dagiti nagibasaran[urnosen | urnosen ti taudan]
- ^ Maipanggep ti Longyearbyen manipud iti opisial a sapot a pagsaaadan. Iti Norwego. Naala idi Enero 4, 2009.
- ^ Rosenthal, Elisabeth (Marso 3, 2008). "Maysa a piltak iti Raniag iti Init ket isu ti Tinawen nga Alarma a Pagurasan". Ti New York Times. Naala idi Marso 16, 2010. ("daytoy adayo nga Artiko a pagtaengan — a makunkuna kaniana a kas ti pinakaamianan nga ili iti lubong ... Dagiti 2,000 a agtataeng idiay Longyearbyen...")


text:
Plantilia:Gapu ti saan a nawaya a panagusar
Deskripsion[urnosen ti taudan]
Daytoy a plantilia ket mangpalubos iti panagpartuat iti gapu ti saan a nawaya wenno nasayaat a panagusar ti midia nga addaan kadagiti nasken a komponente. Pangngaasi a basaen ti Wikipedia:Tarabay ti gapu ti saan a nawaya a panagusar sakbay nga usaren daytoy a plantilia.
Panagusar[urnosen ti taudan]
Ti panagusar daytoy a plantilia, kopiaen ti awan linaon a plantilia iti maysa a ladawan wenno papeles ti sabali a midia (kitaen ti Tulong:Dagiti papeles) nga ayan ti linaon a naikeddeng a saan a nawaya, ken punuen dagiti maipakat a pagikabilan (naipalawag dita baba).
{{Gapu ti saan a nawaya a panagusar | Deskripsion = | Taudan = | Artikulo = | Paset = | Ababa a resolusion = | Panggep = | Pannakasukat = | Dadduma a pakaammo = }}
Deskripsion
- Ti deskripsion ti nakarbengan ti kopia a material. Kanayon nga iraman ti agtagikua ti karbengan ti kopia ditoy.
Taudan
- Nangalaam ti nakarbengan ti kopia a material, wenno kasano a pinartuatmo manen.
Artikulo
- Ti eksakto a nagan ti artikulo ti Wikipedia a pakausaranto iti midia (saan a naisilpo, automatikonto nga isilpo ti plantilia).
Paset
- Kaadu ti nausar a nakarbengan ti kopia a material? Ti gatad a nausar ket nasken a saan a mangaramid iti sibubukel nga obra a saan a napatpateg iti agtagikua ti karbengan ti ti kopia.
Ababa a resolusion
- Ababa kadi ti resolusion ti material tapno saanto a mangibanag ti abilidad ti agtagikua ti karbengan ti kopia a mangilako manen wenno agganansia iti obra? Para kadagiti raster a ladladawan, daytoy ket naingetto a ti resolusion (kadagiti piksel) ti retrato a nausard; pra kadagiti vector a grapiko, tdaytoy ket mangiraman ti agpang iti detalye ti ladawan; para iti audio, daytoyto ket ti bit rate ken wadan a resolusion a nausar.
Panggep
- Kasano ti kaadu ti panangited ti midia iti artikulo wenno dagiti artikulo a nakausaranda? Ti panag-usar ti midia ket nasken a saan a sumampitaw iti kasisigud a panggep ti midia.
Pannakasukat
- Ipalawag ti nataudan a teksto wenno ti kapada a nawaya a linaon a midia (mabalin a ti maala wenno ti mapartuato) ket saan a makaanay a mangibaga ti suheto ti artikulo.
Dadduma a pakaammo
- No maipakat, mangited iti aniaman a dadduma a pakaammo a mangpaneknek ti agdama a panag-usar iti daytoy a saan a nawaya a midia. Daytoy a karuay ket pagpilian, ken mabalin a blanko wenno maikkat.
Kas pagarigan[urnosen ti taudan]
{{Gapu ti saan a nawaya a panagusar | Artikulo = Strong Poison | Deskripsion = Book cover of ''[[Strong Poison]]''. | Taudan = Derived from a digital capture (photo/scan) of the book cover (creator of this digital version is irrelevant as the copyright in all equivalent images is still held by the same party). Copyright held by the publisher or the artist. Claimed as fair use regardless. | Paset = Book cover only, a small portion of the commercial product. | Ababa a resolusion = Yes | Panggep = The image serves as the primary means of visual identification of the subject (the book). It illustrates educational articles about the book from which the cover illustration was taken. | Pannakasukat = There is no free equivalent of this book cover, so the image cannot be replaced by a free image. | Dadduma a pakaammo = The use of the cover will not affect the value of the original work or limit the copyright holder's rights or ability to distribute the original. In particular, copies could not be used to make illegal copies of the book. }}
Kitaen pay[urnosen ti taudan]
- Dagiti baw-ing − no adda, dagiti sabali a nagan daytoy a plantilia a mabalin a mausar


text:
Sylvia Plath
Ni Sylvia Plath (/plæθ/; Oktubre 27, 1932 – Pebrero 11, 1963) ket maysa idi nga Amerikana a mannaniw, nobelista, ken mannurat iti ababa a sarita. Isu ket naipasngay idiay Boston, Massachusetts, ken nagadal idiay Kolehio Smith ken Kolehio Newnham idiay Unibersidad ti Cambridge, sakbay a naindayegan a kas maysa a mannaniw ken mannurat. Inasawana ti kapada a mannaniw a ni Ted Hughes idi 1956; nagtaengda idiay Estados Unidos ken kalpasanna idiay Inglatera, ken adda dua nga annakda, ni Frieda ken ni Nicholas. Ni Plath ket nagsagaba iti depresion para iti kaaduan a manakman a biagna,[1] ken isu ket nagpakamatay idi 1963.[2] Dagiti kontrobersia ket nagtultuloy a nangpalikmut kadagiti pasamak iti biagna ken ti ipupusayna, ken ti pay panagsursurat ket ti legadona.
Ni Plath ket napammadayawan iti panagpasayaat iti henera iti naipapudno a daniw ken kalatakan a naam-ammuan para kadagiti dua a naipablaak nga koleksionna, ti The Colossus and Other Poems ken ti Ariel. Idi 1982, isu ket nagungunaan iti Premio Pulitzer kalpasan idi isu ket pimmusay para iti The Collected Poems. Sinuratna pay ti The Bell Jar, ti semi-autobiograpikal a nobela a naipablaak iti nabiit sakbay nga isu ket pimmusay.[3]
Dagiti linaon
Bibliograpia[urnosen | urnosen ti taudan]
Dandaniw[urnosen | urnosen ti taudan]
- The Colossus (1960)
- Ariel (1965)
- Crossing the Water (1971)
- Winter Trees (1972)
- The Collected Poems (1981)
- Daddy
- Poppies in July
- Morning Song
- Lady Lazarus
- "Mirro"
Sursurat[urnosen | urnosen ti taudan]
- The Bell Jar (1963) babaen iti parbo a nagan a 'Victoria Lucas'
- Letters Home (1975)
- Johnny Panic and the Bible of Dreams (1977)
- The Journals of Sylvia Plath (1982)
- The Magic Mirror (1989), thesis ni Plath idiay Kolehio Smith
- The Unabridged Journals of Sylvia Plath, inedit ni Karen V. Kukil (2000)
Literatura para iti ubbing[urnosen | urnosen ti taudan]
- The Bed Book (1976)
- The It-Doesn't-Matter-Suit (1996)
- Collected Children's Stories (UK, 2001)
- Mrs. Cherry's Kitchen (2001)
Dagiti nagibasaran[urnosen | urnosen ti taudan]
- ^ "Sylvia Plath and the depression continuum" by Brian Cooper, MD at ncbi.nlm.nih.gov
- ^ Jillian Becker]. (2003)
- ^ The Bell Jar. Harper Perennial Classics Edition. ISBN 0-06-093018-7 p xii. Pangyuna babaen ni Frances McCullough
Dagiti silpo ti ruar[urnosen | urnosen ti taudan]
Dagiti inadaw a sasao a mainaig kenni Sylvia Plath iti Wikiquote (iti Ingles)
Midia a mainaig kenni Sylvia Plath iti Wikimedia Commons
- Kitaen ti Sylvia Plath iti Proyekto ti Nawaya a Direktorio (iti Ingles)
- Dagiti obra wenno maipanggep ti Sylvia Plath kadagiti biblioteka (katologo ti WorldCat)
- www.sylviaplath.info
- Sylvia Plath
- Sylvia Plath on Poets.org Biograpia, dandaniw, dagiti mainaig a salaysay ken silsilpo manipud iti Akademia dagiti Amerikano a Mannaniw
- Timpuyogan ni Sylvia Plath


text:
Dagiti Di Maus-usar a POV
Ti first person plural, ti second person plural ken third person plural dagiti point of view (POV) dagiti sinurat a saan a maus-usar. Diak maibuksilan dagiti rason no apay a dida maus-usar. Saan nga ammo ni Ilokano iti agusar kadagitoy? Diak mamati. Talaga a diak patien a saan a kabaelan ni Ilokano daytoy a paglaingan. Adda ket paglainganen a di kabaelan ti puli?
Ngem apay ngarud a nakiskisang pay ngem bandos iti inda panagparang dagitoy a POV? Dayta ti diak a maawatan. Dayta ti topiko nga intay pagsasaritaan.
Nakalawlawa ti tay-ak ti panagsuratan. Adu dagiti pagapitan wenno pagpurosan iti suraten. Adu met dagiti panirigan (POV) a manmanao a naadakan, naminsan laeng a naiparang ken adda pay iti saan a pulos a nabaddekan. Ngarud, adda pay laeng dagiti bangkag dagiti suraten a nakatiwangwang laeng wenno agkalkalaegan. No apay a saan nga adakan ken pagpurosan iti bunga ti panunot, saanko a mailadawan iti rason malaksid iti pagarupek a kinaawan iti nangiyusuat wenno nangbusat a nangadak itoy. Awan iti nangirugi a pagtuladan ti sabali. Pagapitan wenno pagpurosan kunatayo, umno la unay, ngem saan pay laeng a nasulaan wenno awan iti nangsula wenno nangiyuna nga agpuros kadagiti bunga. Kasta ti panangipagarupko a gapuna.
Saantayo a lagidawen dagiti bangolan a mannurat itoy a banag; ta ngamin ginaudanda ti bukodda a bilog iti inda panaglayag iti tay-ak ti panagsuratan. Agkurangda kadagiti material iti inda pagadawan kadagitoy a banag. Ngem iti laksid itoy, inkagumaanda pay laeng iti naglayag. Kasta ti kinapingetda a nangpadur-as ti Literatura ni Saluyot. Saan a kas ita a panawen, nga adun dagiti pagadawan nga impaay ti teknolohia. Ket karamanen daytoy topikotayo itoy a sinurat.
Intay man ngarud mangtaldiap manen, ta naiparangtayo idin dagitoy ngem saantayo a diniskas wenno nagiinnadalan.
Ta ania ngamin aya dagitoy?
Unaentayo nga ibuksilan ti 1st Person Plural, a namnaminsan pay laeng a nausar iti literatura Ilokana, segun kenni Reynaldo A. Duque. Awan met iti nadlawko ken nasalawtayo a nagaramat itoy. Malaksid ti dinakamat ni apo Rey Duque.
Ti second person plural ket saan a pulos a nausar wenno saan nga ammo ni Ilokano iti agsurat iti kastoy? Diak patien. Talaga a diak mamati a di kabaelan ni Ilokano iti agsurat iti kastoy a POV. No kabaelanna ti second person singular, di kabaelanna met ti plural? Ania la ketdin, adda ketdin saan a kabaelan ni Ilokano a paglaingan? Ngem dayta laeng a, ta awan iti nangirugi wenno nangiyuna a mangbanabana regget ti sabali wenno mangited iti impluensia a mangputar met iti kabukbukodan.
Ti Third Person Plural? Mabalin nga observer (di ammo a narrator) wenno participant character (maysa kadagiti agbibiag iti sarita) daytoy ngem iti irig ken punto a para iti adu; saan a para iti maymaysa laeng.
Dagitoy ti saan a maus-usar a POV.
Kas kadaytoy 1st Person plural a point of view wenno kangrunaan a timek iti uneg ti sinurat.
Para iti daytoy a partikular, ken/wenno itoy a sinurat, agsaotayo ti maipapan iti literatura.
Ta ania ngamin aya daytoy?
“…eksperimental a sarita iti Iluko.” Kinuna ni Reynaldo A. Duque iti librona a ‘No Agsuratka iti Sarita’ ken mabasa iti panid 79. Kasta iti panangiladawanna.
Nangadaw iti maysa a sarita Iluko wenno kakaisuna a sarita a nakaaramatan iti kastoy a POV. Adtoy man ti maysa paset ti sarita:
“Katibok ti eksamenmi iti dayta a semester idi sumangpet ni Pancho manipud idiay Manila. (Nabayag a nagturposkami iti kolehio ngem namitlo a nagsardengkami nga agadal. Ngamin, no sumarungkar ti nepnep ken bagio, bumaba ti apit ket awanen ti busbosenmi iti eskuela.) Siguro, umay mangala iti abastona, kinunami. Ngem dua, tallo, uppat a lawas iti napalabas ket di met laengen agsubli ni Pancho iti siudad.
“Wenno adda sakitna?” nagatapkami.
Awan. Saan met a sumarsarungkar ti doktor iti balayda. Wenno mapan koma ni Pancho iti ospital.
Naminsan, nalabasannakami ni Pancho nga agtutungtong iti imbornal iti asideg ti balayda. (Kankanayon nga adda iti sentro, iti ummong dagiti kabaddungalanna; rabiin no agawid. Masansan a nabartek.)
“Hi!” linugayannakami ket nagsardeng.
Sinaludsodmi no apay a di pay agsubli idiay Manila.
Immisaem laeng. “Intayon dita,” kinunana ketdi nga intudona ti tianggi ni Nana Paong.
Nagkikinnitakami. Adda la ketdi saritaen daytoy.
Ditoy, inlawlawag ni apo Duque ti kakaisuna a sarita iti Iluko a nangaramat/nagaramat itoy a POV, ti sarita a ‘Casa Fernandez’ a sarita ni Peter La. Julian.
Daydiay “siak” ket nagbalinen a “kami”. Siak – singular. Kami – plural. Isu a maawagan iti First Person Plural Point of View.
Kuna pay ni apo Rey Duque nga uray ni nalatak unay a nobelista, Ayn Rand ket inaramatna met iti nobelana a ‘Fountainhead.’ Ni Ayn Rand a nom de plume ni Alisa Zinov'yevna Rosenbaum.
Idi met pakauna ti 1991 a nabasak daytoy a sarita ni Peter La. Julian, iti maysa a libro. Dimmagasak idi iti Philippine Information Agency iti San Fernando, La Union. Masansan idi a dumagasak dita, ta adu ti mabasa iti libraryda. Dita met nga agtrabaho idi ni Manong Peter La. Julian ken Manong Manuel Diaz. Kalpasan ti pannakabasatayo ti sarita, nagarapaaptayo a makasurat koma iti kasta a POV ngem nagpatingga laeng iti arapaap idinto a duan a dekada ti napalabas.
Iti pagiwarnak ken magasin, saan a kayat ni mannurat E. B. White ta kas kunana, “impression that the stuff was written by a set of identical twins or the members of a tumbling act,” a mabasa iti libro a “The Random House Guide to Good Writing” ni Mitchell Ivers a naipablaak idi 1991. Dayta ti rasonna.
(Agyamanak unay ken ni Manang Chit Quintero ti nalaing a mannurat ken periodista iti Bangued, Abra ta naaddaanak iti kopia itoy a libro.)
Ngem adda ti mangus-usar kadaytoy, maysa ditan ti kolumnista iti ‘The New Yorker’ a ni Lillian Ross.
Isu a kuna ni Mitchell Ivers, “The voice is appropriate when speaking for a group of people who share your views to an audience that similarly share those views. It can, however, sound smug and elitist, and it should be used with caution … the first-person plural is often less impersonal than the third person and less egocentric than the first-person singular.”
Nasken unay ti panagannad ken panangamiris ti topiko ti sarita no maiparbeng met laeng nga isu ti pangaramatan itoy a POV. Ta sakbay nga agsurat, amirisen met a nalaing no maitutop wenno saan ti usaren a POV wenno saan; no daytoy ket komportableka met laeng a mangsurat wenno kayarigam iti mabekbekkel iti inka panagsurat. Maisingasing ngarud iti panangamiris itoy a banag.
Mabasa met iti Wikipedia.Org: “In the first-person-plural point of view, narrators tell the story using "we". That is, no individual speaker is identified; the narrator is a member of a group that acts as a unit. The first-person-plural point of view occurs rarely but can be used effectively, sometimes as a means to increase the concentration on the character or characters the story is about. Examples: William Faulkner in ‘A Rose for Emily’ (Faulkner was an avid experimenter in using unusual points of view - see his ‘Spotted Horses’, told in third person plural), Frederik Pohl in ‘Man Plus’, and more recently, Jeffrey Eugenides in his novel ‘The Virgin Suicides’ and Joshua Ferris in ‘Then We Came to the End’.
Dayta ti mangiparangarang a nabayagen a maus-usar dagitoy a POV.
Napamalangaak pay idi nabasak dayta ‘A Rose for Emily’, iti panid 443-449 iti libro a Fiction 100 An Anthology of Short Stories nga impablaak ti Mcmillan Publishing Company iti New York. Saan laeng a dayta ngayed ti naglaok a POV no di ket immatras pay ti pakabuklan ti sarita. Immuna a naibaga ti pannakatay ni Emily Grierson, sa nadakamat ti pakasaritaanna. Naisabali met saan?
Adda met sarita iti Iluko a nasurat a kastoy. Maymaysa laeng ti naputar a kastoy a sarita iti Iluko, ti sarita a ‘Apay Ngata, Sabong, A Naisalsalumina?’ a sarita ni Atty. Benjamin Pascual – immuna a naiparang ti pannakatay ti asawana sa nagatras ken naggibus idi damona a pannakasirpat. Isu a kunaen dagiti komentarista idi nga uray irugim a basaen iti gibusna wenno iti tengnga ti sarita sa igibus iti rugina mabalin latta. Agpada ngamin nga episodic dagiti sarita da Faulkner ken Tata Ben.
Sinurat dagiti singin wenno sumisirko a kuna ni E. B. White ta uray sadino iti pangirugiam a panangbasa – iti rugi, tengnga wenno iti gibus mabalin latta. Agbaliwbaliw met ti POVna – gapu iti pannakailawlawag dagiti pasamak.
Ngem nasken la unay ti panagannad itoy no suraten. Ta komplikado. First Person Plural ti POV, ngem no agidetalie ti maipapan dagiti dadduma pay a tignay ken gunay, ken ti maipapan kadagiti dadduma pay a karakter, singular ti maaramat.
Pinadastayo met iti nangsurat itay nabiit. Tapno matungpalen ti nabayag a panggep – iti duan a dekada. Ken kalpasan iti dua a tawen a napukawtayo no kasano iti agsurat gapu iti pagpukaw iti lagip wenno nagpasugnod ti musa ti panagsuratan, adtoy itan. Adtoy man a nangadawtayo iti maysa a paset ti sarita:
“Eksakpor, compañero! Buenas dias, asta la vista. Addaka iti Purok La Loma! Dita makin-ammianan a purok ti Cubao.” Inellekanmi ni Butirog a kellaat a timmakder, simmungbat ken nangtambotambor pay ti kimmaramba a buksitna babaen kadagiti dakulapna, agsasaruno iti panangkiddayna ti sangaili. Napasig ti tono ti panagsasaona a kunamla no nabayagen a kabaddongalanna ti sangaili. Kadakami a tallo, isu ti kalaingan a sumao. Siguro a ket, gapu ngata, ti nagrarapit a sallapiding dagiti bibigna?
“Ania nga eksakpor nga ibagbagam met?” Tinalliawmi ni Allit a nagrupanget, kinudkodna ti semi-kalbo a buokna. Iparagupmi lattan a dinansa naawatan ti pasakalye ni Butirog. Nalawag a nakitami ti napartak a panangpidut daytoy ti napalanas, manileng ken bassit a kumunig a banag a kas kalukmeg ti tammudo, ngem kasla nakigtot ta nagkuyegyeg pay ken inibbatanna met laeng a dagus sana impunas dagiti kanawan a ramayna iti kanigid a laylayan ti pantalonna idi naamirisna ngata a tumangtangken gayam ken aggangon a lugit ti manok. Imlekkami ta bebbeb met ni daytoy, ti la ket mapidpidutnan ti laglag!”
Manipud dayta iti sarita a napauloan iti ‘Narvacan’ ken saan pay a naipablaak. Ipablaaktayo iti mabiit. Sigurado dayta.
Dayta ‘mi’ (plural a POV) ket nagbaliw – immallatiw -- a napan iti ‘na’ (singular POV) no agidetalie, sa met laeng agsubli met laeng iti plural form. Usigen a nalaing ti ehemplo ti sarita ken ti ehemplo iti sarita a ‘Casa Fernandez’ ni Peter La. Julian, ken ti sarita a ‘A Rose for Emily’ ni William Faulkner.
Nalabit a dayta ti maysa a rason ni E. B. White a nagkunaanna a sinurat ti singin wenno sirkero ti kastoy a POV. Ta agsirkosirko/agalla-allatiw. Isu a rumbeng la unay iti panagannad itoy, no kastoy ti POV ti suraten a sarita, kas iti balakad ni Mitchell Ivers ti Random House iti New York. Makasursurotayo babaen iti idedengngeg kadagiti balakad. Lalo kadagiti bangolan.
Iti met Second Person Plural, awan a pulos ti nangkuti daytoy. No tinto pay Second Person Singular ket nakiskisang pay ngem bandos ti panagparangna, anianto la ketdin iti plural? Isu a saan a nakakaskasdaaw nga awan iti nangadak.
Iti Second Person Singular, agparang daytoy a klase ti POV basta agsurat la ketdi ni Rudy Tabaco iti Sto. Domingo, Ilocos Sur, ta naynay a daytoy ti aramatna a POV kadagiti saritana. Napigket met iti lagip ti sarita ni Clesencio Rambaud a “Inton Kaano Manen nga Agkitata, Liza?” a kastoy met ti POVna.
Kadakami a biang, maysa a naratibo a sarita ti agaramat iti kastoy a sarita. Amin ket naratibo. Awanan iti dayalogo a mabasa. Awan a, ta daydiay laeng narrator ti agsasao ken saan a pulos a sumungbat ti kasasaona agingga gibus ti sarita. Ket no usaren ti plural form, mabalin latta met a, ta kas iti panangawatmi iti pananglawlawag ni Mitchell Ivers, ibagian ti narrator ti adu wenno maysa pay a persona a kapada ti kapanunotan ti narrator wenno agsasao.
Awanan dayalogo a sarita? Adda met a. Naratibo ngarud.
Nabatombalaniak pay idi damo a makabasaak iti kastoy a sarita idi katengngaan ti 1980’s, idi damo nga umatenderak iti kombension ti GUMIL sadiay Suso Beach. Ti sarita ni Manong Manuel Diaz. Saritana iti English ken nailibro.
Ngem ti kapintasan amin kaniak a naratibo a sarita (awan a pulos ti dayalogona) ket ti sarita ni Daniel Orozco a napauloan iti ‘Orientation’, a nabasak idi 2006. Manipud daytoy iti libro a nakaurnongan dagiti sarita a ‘The Best American Short Stories 1995’ ken inedit ni Jane Smiley; koleksion dagiti duapulo a napili a sarita manipud iti ginasgasut a naipablaak a sarita kadagiti magasin ken periodicals iti USA ken Canada.
Ngem itoy a sarita ni Daniel Orozco, nagtipon ken nagtibnok ti Second Person Singular ken Second Person Plural. Isu a kunami a mabalin a pagtipunen wenno pulpulosen segun iti topiko nga iparang iti sarita. Itoy a sarita ni Daniel Orozco ket orihinal a naipablaak iti ‘The Seattle Review’, ipalpalawag ti ispiker ti pakabuklan ti sibubukel nga opisina, dagiti empleado no ania ti kababalinda, ti bossda, no ania ti maiparit ken mapalubosan nga aramiden ken dadduma pay; orientation daytoy para iti agdadamo nga empleado iti maysa nga opisina. Kastoy man ti inadawtayo nga umuna a paset ti sarita ni Daniel Orozco, a pakabasaan ti nagtipon a POV:
“THOSE ARE THE OFFICES and these are the cubicles. That’s my cubicle there, and this is your cubicle. This is your phone. Never answer your phone. Let the Voicemail System answer it. This is your Voicemail System Manual. There are no personal phone calls allowed. We do, however, allow for emergencies. If you must take an emergency phone call, ask your supervisor first. If you can’t find your supervisor, ask Phillip Spiers, who sits over there. He’ll check with Clarissa Nicks, who sits over there. If you make an emergency phone call without asking, you may be let go.”
Dayta man ti makapaisem ken makapalibbi a rugi ti sarita ni Daniel Orozco.
Makaguyogoy ken makaaring; isu a no aglaladut ti isip, yiladko manen iti mangbasa kadaytoy ket sumanikarton ti nagsamsammuyeng a gaganaygayan!
Madlaw kadaytoy a sarita a naglaok ti singular ken plural. Isu a kunami, nga agdependen daytoy iti topiko ti sarita nga iparang. Adda ti pakaaramatan ti singular, ti plural wenno isuda a dua.
Iti third person plural, iti makunami, dependen daytoy no subjective wenno objective. Kas met kadagiti dua nga immuna a POV, adda ti posibilidad a pannakaaramat daytoy iti napulpulos ken naglaok.
Maadakan koma dagitoy iti Literatura Ilokana.
No maminsan, ti regget a panageksperimento kadagiti suraten ket maysa met a naisangsangayan iti benneg ti creative writing. Kaiyariganna iti mangbaddek iti lugar a dipay pulos nabaddekan. Ket dayta nga ibabaddek, maysa a karit iti kabaelan iti asinoman a mangpadas itoy a paglaingan. Maysa nga adbenturero – naisangsangayan nga adbentura a dinto pulos a magatadan.
Kas maysa nga agessem iti literatura, maysa met a dana iti mangtalunton kadagiti saan pay a naadakan nga isu iti ibudak a nagapuanan. Agpasurongtay koma itoy a tay-ak a sipipinget ken agtultuloy iti panagtakuat kadagiti banag a mangnayon iti ammo ken kabaelan…@
Saturday, April 30, 2011
Dagiti Di Maus-usar a POV


text:
Iti Pebrero 24, 2012, inannong ni Rev. Fr. Felicisimo “Rudy” Ferrer, Kura Paroko ti ili ti Thanksgiving Mass ken naisaruno ti Parlor Games, Quiz Bee (Individual/Team). Iti malem, naaramid ti programa a culmination ti dua nga aldaw a panagselebrar.
Nag-Welcome Address ni Mrs. Emilia S. Lano, T.L.E. Coordinator ken History of Pug-os NHS ti binagi nga imbinsabinsa ni Mrs. Lilia S. Savella, Head Teacher 2. Kalpasanna, nangipaay ti intermission number dagiti mangisursuro ti high school.
Nagpaay a Guest Speaker ni Nag-Mayor Andrea “Dely” Soller-Tan. Kimmablaaw ken nagyaman ti Pasado a Mayor ti pannakikaysana iti selebrasion. Binigbigna met ti akem dagiti mangisursuro a timmulong a nangilungalong ti pannakapatakder dagiti tallo a public high schools ti ili.
Imbasa ni Head Teacher Lilia S. Savella ti pakakitaan ti pammadayaw nga inted ti Pug-os NHS ken naiyawat ken ni Ex-Mayor Soller Tan.
Naiballaet ti Got Talents dagiti estudiante a nakaipabuyaan dagiti kanta ken moderno a sala a nakaaramatan dagiti naisangsangayan nga aruat.
Impaay ni Mayor Edgardo “Ediboy” S. Cobangbsang, Jr. ti mensahena kadagiti amin a nagatendar iti selebrasion. Impeksa ti Alkalde ti panagtultuloy dagiti umili ti pammati ken pannakikammayetda iti Gobierno Munisipal ken batangda met nga aramiden ti pasetda a mangipatungpal kadagiti kasapulan pay a pasilidad ken serbisio para iti pagadalan.
Imbasa met ni SB Secretary Maxfel S. Suboc ti mensahe ni Vice Mayor Danny Q. Gazmen a nakaipalaonan ti panangkablaawna ti naballigi a selebrasion ti anibersario ti eskuela-sekundaria.
Nangted met ni Mrs. Marieta Y. Baclig, PTA Federated President ti Words of Gratitude. Naipakaammo ken nayawat dagiti premio dagiti nangabak iti naaramid a PNHS Got Talents. Nagpaay nga emcee da Mrs. Ria D. Samelin ken Mrs. Janine V. Pula.# (Web In-Action)


text: Ni George Washington (Pebrero 22, 1732 [O.S. Pebrero 11, 1731] – Disiembre 14, 1799) ket isu ti immuna a Presidente iti Estados Unidos iti Amerika, a nagserbi manipud idi 1789 aginggana idi 1797, ken isu ti nangruna amilisia ken politikal a daulo iti Estados Unidos manipud idi 1775 aginggana idi 1799. Indauloanna ti Amerikano a panagballigi iti Gran Britania iti Rebolusionario a Gubat ti Amerikano a kas ti Agbilbilin a mangipangulo iti Kontinental a Buyot manipud idi 1775 aginggana idi 1783, ken nagipangulo iti panakaisurat iti Batay-linteg idi 1787. Ni Washington ket nagbalin ti umuna apresidente, babaen ti nagtutunos a panagpili, kenisu ti nagidaulo ti panakapartuat iti maysa a napigsa, nasayaat a nabusbusana nailian a gobierno a nagtaripato ti neutralidad kadagiti gubat a rimsua idiay Europa, nagpatalna kadagiti rebelion, ken nakaala kadagiti panagawat kadagiti nadumaduma a kita ti Amerikano. Ti estilo ti panagidaulona ket nangipatakder kadagiti adu a porma ken ritos iti gobierno a naususaren manipud idin, a kas ti panagusar ti maysa a gabinete a sistema ken ti panagital-o ti panagrugi a bitla. Ni Washington ket sangalubongan anaipammategan a kas ti "Ama ti Pagilianna."[1][2][3]


text:
Mayo 18
Ti Mayo 18 ti maika-138 nga aldaw ti tawen (maika-139 kadagiti bisiesto a tawen) iti kalendario a Gregoriano. Adda pay 227 nga al-aldaw ti nabati aginggana intono maungpot ti tawen.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
- 1872 – Bertrand Russell, Ingles a lohiko ken pilosopo, nagungunaan ti Premio Nobel iti Literatura (pimmusay 1970)
- 1914 – Boris Christoff, Bulgaro a kumakanta ti opera (pimmusay 1993)
- 1920 – Papa Juan Pablo II (pimmusay 2005)
- 1931 – Victoria Quirino-Gonzalez, Umuna a Balasang iti Filipinas (pimmusay 2006)
Pimmusay[urnosen | urnosen ti taudan]
- 1911 – Gustav Mahler, Austriano a kompositor (naipasngay 1860)


text:
Pagannurotan iti Pannakaprotektar Dagiti Impormasion
Resrespetuen ti organisasion dagiti Saksi ni Jehova ti kalintegan ti tunggal indibidual iti kinapribado maibatay kadagiti prinsipio ti Biblia. Bigbigen ti organisasion ti kinapateg ti silulukat a komunikasion ken ti panangala kadagiti personal nga impormasion tapno maipaay ti kasapulan dagiti Saksi ni Jehova ken maibanag dagiti aktibidadda mainaig iti relihion ken iti panangtulongda iti sabsabali. Bigbigenda met a napateg ti panangtaginayon iti kinakompidensial ken ti panangsigurado a maprotektaran a naimbag dagiti impormasion. (Proverbio 15:22; 25:9) Para kadagiti Saksi ni Jehova, nagpateg a banag ti kinakompidensial.—Proverbio 20:19.
Nangipaulog ti nagduduma a pagilian kadagiti linteg a mangprotektar kadagiti impormasion tapno masigurado a maprotektaran dagiti kalintegan dagiti indibidual mainaig iti kinapribado. Sakbay pay a naipaulog dagiti kasta a linteg, nabayagen a resrespetuen ti organisasion dagiti Saksi ni Jehova ti kalintegan mainaig iti kinapribado ken nabayagen nga ibilbilangda a nagpateg a banag ti kinakompidensial. Itultuloy a protektaran ti organisasion dagiti Saksi ni Jehova dagiti impormasion a naitalek kadakuada maitunos iti pamay-an a nabayagen nga ar-aramidenda, nga ita ket naisuraten iti daytoy a pagannurotan.
Sakup ti Pagannurotan
Agaplikar daytoy a pagannurotan iti intero nga organisasion dagiti Saksi ni Jehova, nga irepresentar dagiti sanga nga opisina iti nadumaduma a pagilian.
Pannakaprotektar Dagiti Impormasion
Sursuroten ti organisasion dagiti Saksi ni Jehova dagitoy a prinsipio iti panangusar ken panangprosesoda kadagiti personal nga impormasion:
Patas ken maitunos iti linteg ti pannakaproseso dagiti personal nga impormasion.
Maala, maproseso, ken mausar laeng dagiti personal nga impormasion para iti pannakaibanag dagiti aktibidad ti organisasion dagiti Saksi ni Jehova mainaig iti relihion ken iti panangtulongda iti sabsabali.
Umiso ken kanayon a ma-update dagiti personal nga impormasion. No maammuan ti organisasion nga adda kamali nga impormasion, dagus nga ilintegda dayta agingga a posible.
Maidulin laeng dagiti personal nga impormasion agingga a kasapulan iti pannakaibanag ti/dagiti panggep ti organisasion.
Mausig a naimbag dagiti bambanag tapno maprotektaran ti kalintegan dagiti makinkukua iti impormasion.
Adda dagiti maaramid nga addang tapno malapdan ti saan nga autorisado wenno saan a legal a pannakaipakaammo dagiti personal nga impormasion. Dagiti computer a nakaikabilan dagiti personal nga impormasion ket adda password-na a dagiti laeng autorisado ti makaammo. Maiserra dagiti opisina kalpasan ti oras ti trabaho ken dagiti laeng autorisado ti mabalin a sumrek.
Mayakar laeng dagiti personal nga impormasion kadagiti sangay no kasapulan iti pannakaibanag dagiti aktibidad ti organisasion dagiti Saksi ni Jehova mainaig iti relihion ken iti panangtulongda iti sabsabali. No inkeddengen ti maysa ti agbalin ken maam-ammo kas maysa a Saksi ni Jehova, immanamongen iti dayta.
Dagiti Kalintegan Dagiti Makinkukua iti Impormasion
Maitunos iti ar-aramiden dagiti Saksi ni Jehova a naikabil iti daytoy a pagannurotan, maipaay iti makinkukua kadagiti impormasion ti kalinteganna a maprotektaran dagiti personal nga impormasionna ken mailinteg wenno maikkatna dagita.
Asinoman nga adda kiddawna mainaig kadagiti personal nga impormasion ket masapul a mangted iti umdas a pammaneknek iti kinasiasinona.
No kiddawen ti makinkukua iti impormasion a makita wenno mausarna ti personal nga impormasionna wenno mailinteg wenno maikkat dayta, usigen ti organisasion no patganda dayta a kiddaw babaen ti panangadalda a naimbag iti kayat a mapasamak ti makinkukua iti impormasion ken iti mabalin nga epektona dayta iti organisasion. Kas pagarigan, adalenda no mabalin nga agpeligro ti kalintegan ti organisasion mainaig iti wayawaya ti relihion gapu iti dayta a kiddaw.
Kayat ti organisasion a permanente a maidulin dagiti impormasion mainaig iti estado ti maysa nga indibidual kas Saksi ni Jehova. Ti panangikkat kadagita nga impormasion ket maikontra kadagiti patpatien ken aktibidad ti organisasion.
Kalintegan nga Agapelar
No patien ti maysa a saan a naikabilangan ti kalinteganna, mabalinna ti agsurat iti Komite ti Sangay tapno agapelar. Masapul a maipatulod ti surat iti uneg ti dua a lawas kalpasan a napasamak ti pakaigapuan ti panagapelar.